Умид Рўзиев ўтган йили ота-онаси билан Новосибирскка келишган эди. Аммо отасининг хужжатларида муаммо бўлиб, Ўзбекистонга қайтишга мажбур бўлди. Умид эса онаси билан қолди ва мигрантларнинг болалари учун ташкил этилган марказга қатнай бошлади. Ҳозир Умид 7 ёшда, 1-синфга бораётганди. Сурат чизишни, турли ўйинларни ва қушларга емак беришни яхши кўради. Жуда яхши...\n13/03/2016 Админ Ёрдам.\nМАРЖОНА САРАТОННИ ЕНГАЯПТИ\nМаржона - Бухоро вилоятидан, 7 ёшда. 2013 йилдан буён саратонни енгишда ота-онаси ва саҳоватли инсонлар кўмак бераяпти. Аммо касалхона, чет элдан сотиб олинаётган дори дармонлар, ижара ва кундалик харажатлар катта. Маржонани соғлигини тиклаш учун ёш оила ҳаракатларининг ўзи камлик қилаяпти. “Маржона кўп азоб чекаяпти, кимёвий муолажалар оқибатида кўриш қобилияти...\nСАМИРАНИНГ СОҒАЙИШИГА УМИД БОР\nБухоролик Самира 6 ёшда. Унинг онаси Гулруҳ Сафарова ёлғиз боши билан қизини ҳаётга қайтариш учун курашаяпти. Яхшиямки, саҳоватли инсонлар бор экан, уларни қўллаб-қувватлаб туришибди. 2014 йилдан буён Москвада даволанаётган Самира айни пайтда моддий кўмакка жуда мухтож. “Келганимизда аҳволи жудаям оғир эди. Аллоҳга шукр, аста секин соғлиги яхшиланиб бораяпти. Москвадаги шифокорлар...


..:: ISLOM.UZ ::.. - "Мукаммал саодат йўли" китоби\n"Мукаммал саодат йўли" китоби\nШайх Муҳаммад Содиқ Муҳаммад Юсуф ҳазратларининг «Мукаммал саодат йўли» деб номланган китоблари.\n«Агар қишлоқлар аҳллари иймон келтирганларида ва тақво қилганларида эди, Биз, албатта, уларга осмону ердан баракотларни очиб қўяр эдик», деган Аллоҳ субҳанаҳу ва таолога У Зотнинг улуғлиги ва поклигига хос ва мос ҳамду санолар ҳамда мақтов ва олқишлар бўлсин!\nОламларнинг сарвари, набийларнинг афзали, Роббидан бу дунё ва охират офиятини давомли сўраб, дуо қилиб юрган Муҳаммад Мустафога мукаммал ва давомли салавоту саломлар бўлсин!\nМуҳтарам китобхон! Ушбу сатрлар орқали сиз билан мулоқот бошлаётганимдан ғоятда мамнунман. Сиз азизлар билан инсоннинг саодатли яшаш йўли ҳақида дилдан суҳбат қуриш истагидаман. Аллоҳ таоло ушбу бўлажак суҳбатни баракотли ва хайрли қилсин!\nҲаммамизга маълумки, инсон зоти борки, бу дунёда бахтиёр ҳаёт кечиришни истайди. Бу хоҳиш мақтовга сазовордир. Чунки саодатли ҳаёт кечириш истаги ҳар бир инсоннинг асл ва соф табиатида бордир. Шунинг учун ҳам инсон зоти, у ким бўлишидан қатъи назар, доимо ўзига фойдали нарсаларни жалб қилиш ва зарарли нарсаларни четлаб ўтиш пайида яшайди. Айни мана шу истак ҳар бир инсон тафаккури ва уринишининг ажралмас қисмидир. Дунёда ҳеч ким бахтсиз бўлай, ёмонлик кўрай, демайди. Ҳа, ушбу истак умуминсоний истакдир. Ким бўлишидан қатъи назар, номи инсон борки, бахтиёр яшаш истаги билан биргадир.\nАммо кишилар мазкур умуминсоний орзуга эришиш – бу дунёда бахтиёр яшаш учун турли йўлларни ихтиёр қиладилар. Бу оддий ҳақиқатни тушуниб етиш учун инсонларнинг ўзлари учун танлаган ҳаёт йўлларига бир назар солишнинг ўзи кифоя. Уларнинг ҳаммаси дунёдаги барча халқларга бахтиёр ҳаётни ваъда қиладилар. Шу билан бирга, инсонларга бахт-саодат йўлини кўрсатиб беришга уринаётган кишилар ва ташкилотлар ҳам талайгина. Турли шахсларнинг, «илмий» изланиш муассасаларининг, ҳуқуқий ташкилотларнинг одамзодга бахтиёр ҳаёт, саодатли турмуш ваъда қилиб жар солаётганлари ҳам ҳеч кимга сир эмас. Албатта, ана шу бахту саодат ваъда қилаётганларга эргашаётганлар, уларнинг тавсия ва кўрсатмаларига ихлос билан амал қилаётганлар ҳам оз эмас.\nБахтиёр ҳаёт борасидаги бу вазият камина ходимингизни анча йиллардан буён ўйлантириб келар эди. Баъзи одамларнинг ўз ҳаётида муваффақиятга эришиш мақсадида Д.Карнегининг китобини диққат билан ўқиб, унга ихлос билан амал қилишлари ҳақида ҳам билиб юрар эдим. Танишларнинг биридан одамларнинг қандайдир янги таълимотга ишониб, иш жойларидаги ўриндиқ ва асбобларини ана шу таълимот тавсияси асосида жойлаштириб, бахт-саодат кутиб ўтирганлари ҳақида ҳам эшитган эдим. Буларга ўхшаш таълимотлар сон-саноқсиз эканини ҳам яхши англаган эдим.\nБизни кўпроқ ташвишга солган, ўйлантирган нарса эса охирги пайтларда атрофимизда пайдо бўлган турли динлар, ҳизблар, тоифалар, йўналишлар, оқимлар ва шунга ўхшаш бошқа нарсаларга одамларнинг кўр-кўрона эргашиб кетаётганлари эди. Кўпчилик кишилар керакли билим ва тушунчага эга бўлмаганликлари сабабли мазкурларга эргашиб, уларнинг айтганини қилиб, ўзлари учун бахт ахтарадилар. Бечоралар аслида ўша «етакчи»ларнинг бирортаси ҳам ҳеч кимга бирор яхшилик қила олмаслигини ўйлаб ҳам кўрмайдилар. Динимиз, мазҳабимиз, дунёқарашимиздан кўпларининг хабарлари ҳам йўқ. Аввал нима бўлса, бўлгандир. Аммо ҳозир ота-боболаримиз амал қилиб, бахту саодат топган ўзимизнинг динимиз, мазҳабимиз ҳамда маданиятимизни яхшироқ ўрганиш ўрнига ўзганинг дини, мазҳаби ва маданиятига кўр-кўрона эргашиб кетаверишни оқилона иш сифатида баҳолаб бўлмайди.\nЎша бошқа дин, мазҳаб, ҳизб, оқим, йўналиш ва ҳоказоларга эргашаётганлар аввал ўзларининг, ота-боболарининг тутган йўлларини яхшилаб ўрганиб чиқишса яхши бўларди. Ҳозирда кўпчиликни ташвишга солиб турган муаммолар, кўнгилсизликлар ва бахтсизликларнинг олди олинар эди.\nБирор нарсага қарши чиқиш ёки уни қабул қилишдан аввал ўша нарса билан танишиб чиқиш кераклиги ҳамма билган ва амал қилиб келган ҳақиқатлардан биридир. Акс ҳолда яхшиликдан бебаҳра қолиш, билмасдан, ёмонликка қўл уриб қўйиш турган гап. Шунингдек, кўр-кўрона иш юритиш сабабли яхшиликка қарши чиқиш ёки ёмонликни оқлаш ҳам содир бўлиши мумкин.\nУшбу фикрнинг тасдиғи сифатида мисол келтирайлик. АҚШлик бир черков арбоби Қуръони Карим нусхаларини намойишкорона ёқиш ниятида эканини эълон қилди. Кўпчилик ундан бу ишни қилмасликни илтимос қилишди. Аммо у ўз фикридан қайтмади. Ҳатто ўз давлатининг раҳбари ҳамда ташқи ишлар вазирининг ҳам гапи ўтмади. Шунда оддий бир имом унга «Сен Қуръони Каримни ўқиб кўрдингми?» деган саволни берди. У ўқимаганини айтди. Имом унга ўзи ўқиб ҳам кўрмаган нарсани йўқ қилиб ташлаш дуруст эмаслигини, бир ўқиб кўрса, яхши бўлишини тушунтирди. Натижада черков арбоби Қуръони Каримни куйдириш фикридан қайтди.\nАҚШ конгресси аъзоси Марк Силжендернинг Исломга ва Қуръонга нисбатан адовати шу қадар кучли эдики, ҳатто 1998 йили АҚШ президенти Рамазон ойида Вашингтонда мусулмонлар вакиллари учун ифторлик ташкил қилиб, уларга Қуръони Каримни тиловат қилишга рухсат берганида «Оқ уй»га қўпол оҳангда норозилик хати йўллаган эди. Шунда унга Қуръони Каримни ўқиб, Ислом билан танишиш таклиф қилинди. Оқибатда у «Ҳалокатли англашилмовчилик» деб аталган китоб ёзиб, ҳозирги насоро оламининг Исломга бўлган салбий муносабати асосан Қуръон ҳақиқатини билмаслик натижасида келиб чиққанлигини исботлади.\nБу борада тинимсиз ўйлар, тафаккур қилар эдим. Нима учун одамлар ўзларига ўхшаган инсонларнинг «бахтли ҳаёт» ҳақидаги гапларига бунчалик қаттиқ ёпишиб оладилар? Тўғри, ҳаётий тажрибаларда уларнинг бир-бирларидан ўрнак олганлари яхши. Яхши ишларда тақлид қилиб, ёмонларидан четланганлари ҳам яхши. Аммо ўзига ўхшаган одамнинг гапини муқаддаслаштириш даражасига етиб боришдан нима фойда?\nНима учун кўпчилик одамлар кўринган дин, мазҳаб, ҳизб ёки фирқаларга эргашиб кетаверадилар? Ўшалардан «Ислом нима? Аҳли Сунна ва жамоани, Ҳанафий мазҳабини биласанми?» деб сўралса, жавоб бера олмасликлари аниқ. Нима учун етти аждоди, ота-боболари юрган йўл қандай йўл эканини суриштирмайди-да, ўзига бахт-саодат топиш илинжида етти ёт бегонага эргашиб кетаверади?!\nШу ва шунга ўхшаш саволлар хаёлимдан кўтарилмас эди. Тинмай, ўзимга-ўзим «Одамларга нима бўлган ўзи?!» деган саволни берар эканман, кишиларга ушбу ҳақиқатни етказиш йўллари ҳақида ўйлар эдим.\nВақт ўтиши, илм, тажриба ортиши билан юқоридаги саволларга жавоблар ҳам топила бошлади. Одамлар бахтли ҳаётга эришиш учун йўл топишга ҳаракат қилганларида юқорида айтиб ўтилган шахслар ва муассасаларнинг тавсия, кўрсатма ва ваъдаларига дуч келадилар. Мазкур тавсия, кўрсатма ва ваъдалар жонли мисоллар ёрдамида ниҳоятда усталик билан тақдим этилган бўлади. Уларни тақдим этувчилар инсон руҳиятининг нозик жиҳатларини яхши биладилар ва одамларнинг онгига таъсир этиш усулларини ҳам сув қилиб ичиб юборган бўладилар. «Бахтиёр ҳаёт» илинжида юрган одамлар ўшандай ҳаётга йўлланма беришни даъво қилаётганларнинг китоблари номини кўришлари биланоқ ўз мақсадларига етгандек қувониб, уни сотиб олишга шошиладилар. Дарҳақиқат, китобни ўқиб, баъзи бир ўзлари учун фойдали бўлган нарсаларни топишлари ҳам бор. Аммо бу манбалар асл ҳаёт дастури бўла олмаслигини улар тушуниб етмайдилар.\nУ дунёю бу дунё ҳаётининг бахтли ва саодатли бўлиши учун Аллоҳ таоло томонидан инсониятга юборилган илоҳий дастур Ислом дини экани сиз билан бизга аён бўлган ҳақиқатдир. Қадимдан ота-боболаримиз иймон келтирган, эътиқод ва амал қилган ўз динимиз таълимотларининг бахтли ҳаёт дастурини излаб юрган инсонийлик йўлидаги биродарларимизга етиб бормай қолишига эса ўзимиз айбдормиз. Чунки биз бу борада одамларимизга етарли услуб, савия ва миқдорда маълумотлар тақдим қила олганимиз йўқ.\nОдамларга уларнинг зеҳниятига, тафаккур услубига ва тушунчаларига қараб маълумот тақдим қилиш ҳам муҳим аҳамият касб этади. Бошқалар, жумладан, инсониятга саодатли ҳаёт тавсиялари бериш бўйича мутахассис бўлганлар ҳам бу борада биздан кўра жуда илгарилаб кетганлар. Биз эса бу соҳада анча ишларни янгидан йўлга қўйишимиз керак бўлади. Баъзи кишиларимизнинг ушбу зарур ишни аллақачон бошлаб юборганлари кўнгилга таскин беради.\nБир неча йил аввал араб давлатларидан бирида Япониядаги Ислом марказида ишлайдиган икки танишим билан учрашиб қолдик. Одатдагидек, улардан олиб бораётган фаолиятлари ҳақида сўрадим. Улар ўз ишлари ҳақида шавқ-завқ билан сўзлаб бердилар. Гапларининг орасида мен учун янгилик бўлган нарсани ҳам айтиб ўтдилар. Улар менга бир варақ тутқаздилар. Унда япон ва инглиз тилларида битилган қисқа жумла, уларнинг ишхоналари жойлашган манзил ҳамда телефон рақамлари ёзилган эди. Мазкур биродарларимиз ўзлари билан учрашган, гаплашган одамларга шундай варақ беришар экан. Унда ёзилган жумланинг маъноси «Агар бошингга мушкул иш тушса ёки сиқилиб қолсанг, бизга мурожаат қил» экан. Варақ берилганларнинг кўплари уларга мурожаат қилар ва ҳузурларига келиб, аста-секин мусулмон бўлар эканлар. Мен уларнинг топқирликларига қойил қолганимни айтиб, савобли ишларида уларга муваффақият тиладим.\nХаёлимдан, дунёдаги барча бошига мушкул иш тушганларга, иши юришмай, сиқилиб юрганларга ўз муаммолари Ислом орқалигина ҳал бўлишини ва юришмай турган ишлари Исломга амал қилгандагина юришиб кетишини англата олганимизда эди, деган фикр ўтди. Шу билан бирга, кишиларнинг икки дунё саодатига эришишлари учун уларга динимиз таълимотларини етказишда топқирлик жуда ҳам зарур нарса эканига бўлган аввалги ишончим янада зиёда бўлди.\nҲижрий 1431 йилнинг Зул-Қаъда, милодий 2010 йилнинг октябрғ ойида «Дунё мусулмон уламолари бирлиги» ташкилоти котиблар кенгашининг Қатар давлати пойтахти Довҳа шаҳрида бўлиб ўтган йиғилишида иштирок этиш жараёнида биродаримиз Али Муҳаммад Саллобийнинг бир неча китобларини совға сифатида қабул қилиб олдим. Мазкур китоблар билан танишиш давомида «Ал-ийман бил-қадар» – «Қадарга иймон» номли китобни варақлар эканман, америкалик машҳур шахслардан Дейл Карнеги ва унинг китоби ҳақидаги ёзувга кўзим тушиб қолди. Беихтиёр ўша саҳифани очиб, ўқишга тушдим. Али Муҳаммад Саллобий мазкур китобининг «Қазои қадарга бўлган иймоннинг самаралари» деб номланган бобида Дейл Карнегининг «Хавотирланишни қўй, ҳаётни бошла» деган китобидан иқтибос келтирган экан. Дейл Карнеги ҳам ўз навбатида мазкур иқтибосни ôðàíöóç олими ва ёзувчиси Р.В.С.Бодлининг «Саҳрои Кабир шамоли» номли китобидан олган экан. Бодли ўзининг мазкур китобидаги «Аллоҳнинг жаннатида яшадим» деган мақоласида Шимолий Африкадаги мусулмон араб қабилалари билан бирга яшаган даврида уларнинг қазо ва қадарга бўлган иймонларига қойил қолганини ёзиш билан бирга, ўзи ҳам мана шу эътиқодга амал қилиб, умри бўйи бахтли яшаб келаётгани, ундаги бу иймон барча дори-дармонлардан яхши эканини ёзган экан.\nМен ушбу маълумотларни ўқир эканман, агар Дейл Карнеги Бодлининг китобидан бошқа манбаларда ҳам динимиз таълимотларини ўқиганида, ўз асарларига албатта уларни ҳам киритар эди, деб ўйладим. Чунки Ислом динида Дейл Карнеги ва унга ўхшаб одамларга саодат йўлини баён қилиб беришга уринганларнинг ечимини излаб юрган барча саволларига тайёр жавоблар борлигида шак-шубҳа йўқ. Исломда улар истаган бу дунё ҳаётидаги саодат йўлигина эмас, балки у дунёда ҳам саодатга эришиш йўллари белгилаб қўйилган.\nУшбу китобнинг ёзилиши вақтидаги сафарларимдан бирида ёнимга бир йигит келиб ўтирди ва ўзини таништирди. Ёзган китобларим учун ташаккурлар айтди. Сўнгра ўзининг қиссасини бошлади:\n«Авваллари, – деди у, – овқатланишда санчқини чап қўл билан, пичоқни ўнг қўл билан ушлаш керак, у қилиш керак, бу қилиш керак, деган гаплар мен учун сеҳрли оламга ўхшаб туюлар эди. Бунга ўхшаган гаплар менинг энг кўп ҳавас қилган нарсаларим эди. Мана шунга ўхшаш кўрсатмалар мени молу дунё муҳаббатига олиб келди. Жуда кўп мол-дунё орттирдим. Уларга ҳирс қўйдим. Катта давлатга эга бўлдим. Аммо бойлик бевафо бўлар экан, бир кунда барчасидан айрилдим. Мол-дунёга куйиб, соғлиғимни йўқотдим. Бир куни юрагим хуруж қилиб, йиқилдим ва ўн саккиз кун беҳуш ётдим. Ўзимга келганимдан кейин даволанишни бошладим. Қилмаган муолажам қолмади. Психологма-психолог югурдим. Охири Аллоҳнинг марҳамати билан ибодатни бошладим. Китобларингизни ўқишга киришдим. Ҳақиқатни тушундим. Аста-секин тузала бошладим. Агар бу илмлардан олдинроқ хабардор бўлганимда, молу дунёдан ажраганимга заррача куюнмас, Аллоҳнинг битган тақдири, деб кетаверар эканман. Шунча савдолар бошимга тушмас экан.\nҲаммаси Аллоҳдан экан, мени Унинг Ўзи сақлади. Мана энди ҳеч нарсани кўрмагандек бўлиб, сафарга кетмоқдаман, бир дуо қилинг».\nБу йигитнинг гаплари менга ушбу китоб беҳудага ёзилмаётганини таъкидлади. Китобни тезроқ битириб, кишиларга тақдим қилишга чорлади.\nҲозиргача ёзилган асарларимиз асосан динга эътиқод этиб, қўлидан келганича амал ҳам қилиб юрган кишиларга аталганлиги ҳаммага маълум. Уларнинг аксари намоз, рўза, закот, ҳаж ва умра каби маълум йўналиш ва мавзуларга бағишлангани ҳам аён. Аммо Ислом ҳақида тўлиқ тушунча берадиган яхлит бир асар ҳақида ўйлаб кўрмаган эканмиз. Одамларни бир нарсани тарк этишдан ёки унга киришишдан аввал уни яхшилаб ўрганиб чиқишга чақирмаган эканмиз.\nУшбу ўй ва фикрлар бир неча йиллардан буён ёзишни режалаштириб, ўйланиб юрганим бир китобни Аллоҳдан ёрдам сўраган ва У Зотнинг Ўзигагина суянган ҳолда ёзишни бошлашга туртки бўлди. Шоядки, баъзи адашиб, бошқа томонга бурилиб кетганлар ўзларига келсалар. Ўзларини билмай юрганлар эсларини танисалар. Маълум билимга эга бўлганлар эса тўлиқроқ тасаввурга эга бўлсалар.\nБу асарни яхши ният билан «Мукаммал саодат йўли» деб номладик. Бошқача қилиб айтганда, уни «Исломнинг умумий таърифи» деб атасак ҳам бўлади. Унда одамларнинг ҳаёти саодатли бўлиши учун динимизда қандай таълимотлар тақдим қилингани ва қай бир чоралар кўрилгани ҳақида тартиб билан сўз юритишга қўлдан келганича ҳаракат қилдик. Ислом баъзи одамлар тасаввур қилаётганларидек, фақат «тасаввуф»дан иборат эмаслиги, балки тасаввуф Исломнинг руҳий тарбия қисми экани каби ҳақиқатларни баён қилишга уриндик. Хуллас, билганга таъкидлаш, билмаганга билдириш, бехабарга хабар бериш, душманга тушунтириш, дўстга насиҳат қилишга ҳаракат қилинди.\nСиз азизлардан ушбу сатрларда бирор яхшилик топсангиз, Аллоҳдан деб, хато ва нуқсонлар бўлса, камина ходимингиздан деб билишингизни умид қиламан.\nАллоҳ таолонинг Ўзи бу ишимизни баракотли қилсин ва ҳаммамиз учун фойдали бўлишини насиб этсин! Омин!\nНоми: Мукаммал саодат йўли\n“Мукаммал саодат йўли”га кириш


Азамат Абдураимов: «ФИФА рейтингига у қадар катта эътибор қаратиш керак эмас» – Voha.uz\nVoha.uz > Янгиликлар, хабарлар, мақолалар > Терма жамоалар > Миллий терма жамоа > Азамат Абдураимов: «ФИФА рейтингига у қадар катта эътибор қаратиш керак эмас»\nАзамат Абдураимов: «ФИФА рейтингига у қадар катта эътибор қаратиш керак эмас»\n20-10-2016 authorФикр билдирингМиллий терма жамоа, Ўзбек футболи, Янгиликлар, хабарлар, мақолалар 1 675\nБугун октябрь ойи учун ФИФА рейтинги эълон қилинди.\nУнга кўра Ўзбекистон миллий терма жамоаси бир поғона юқорилаб 48-ўринга чиқиб олди. Биз Ўзбекистон терма жамоаси собиқ ҳужумчиси Азамат Абдураимовнинг бу борадаги фикрлари билан қизиқдик.\n«Албатта, терма жамоамизнинг ФИФА рейтингида юқорилаши ёқимли хабар. Биз дунёда кучли 50таликка кирганимиз Ўзбекистон ҳукумати ва Ўзбекистон футбол Федерацияси футболимиз ривожи учун катта иш қилаётганидан далолат бермоқда. Ўзбек футболи тўғри йўлда ва ривожланиб бормоқда».\nРоссияни ортда қолдирганимиз муҳим воқеа. Аммо нима учун будай бўлди? Бир томондан Ўзбекистон терма жамоаси Жаҳон чемпионати саралашида муваффақиятли иштирок этиб очколар тўпламоқда. Бошқа томондан Россия терма жамоаси мундиал мезбони бўлгани учун саралашда иштирок этмаяпти. Фақат ўртоқлик учрашувларида эса камроқ баллар берилади. Шу боис рейтингда юқорида турибмиз, аммо бу улардан кучли эканлигимизни англатмайди.\nЎйлашимча терма жамоамиз Осиё футболи етакчиларига қараб интилиши керак. Ахир биз Осиё қитъасидамиз. Қачон рейтингда қитъада биринчи бўлсак шунда юқори натижа бўлар эди. Бунга интилаяпмиз, шахсан мен келажакда Осиёда биринчи бўлишимизга ишонаман.\nШахсий фикримча, ФИФА рейтингига у қадар катта эътибор қаратиш керак эмас. Сабаби ғалаба ва олтин медалларгина терма жамоанинг асл кучини кўрсатиб беради. Агар Ўзбекистон терма жамоаси Россиядаги Жаҳон чемпионатига чиқса-ю ва рейтингда бошқа кўтарилмаса ҳам хурсанд бўлардим. Мундиалга чиқиш ҳақиқий натижа бўлади», – дейди 1994 йилги Осиё ўйинлари ғолиби Азамат Абдураимов.\n«Машъал» навбатдаги турда «Обод» клуби меҳмони бўлади\nЭрон Ўзбекистоннинг чорак финалдаги рақиби


Jamila G'ofurova: "Meni aldash qiyin, axir aktrisaman-ku!" » Onlayn.uz | Super Portal TaS-IX\nwWw.Onlayn.Uz | Super universal Tas-ix Portal !!! » Shou-biznes olami » Jamila G'ofurova: "Meni aldash qiyin, axir aktrisaman-ku!"\nJamila G'ofurova: "Meni aldash qiyin, axir aktrisaman-ku!"\nЖамила Гофурова: — Шу йилнинг бахор ойларида кизимни богчага бердим. Кизимни доим ўзим обориб, олиб келаман. Богча яхши, болани тартибга ўргатади, тарбия беради. Актриса билан биргаликда богчадан кизини олдик. Энди машинасига ўтираётган эдик, бир йигит келиб Жамилани гапга тута бошлади. — Ассалому алайкум, сиз Жамиламисиз? — (хайрон бўлиб) Ха, менман Мухлис:— Нихоят сизни учратдим-а! Сизнинг ашаддий мухлисингизман. Барча ролларингизни яхши кўриб томоша киламан. Айнан, сизнинг ролларингиз сабаб актёр бўлишни орзу килганман. Бирдан-бир ниятим — сиз билан фильмда роль ижро этиш. Жамила: — Кечирасиз, хозир ишдаман (ўзи хакда берилиб гапираётган мухлиснинг гапини бўлди). Сиз билан кейинрок сухбатлашсак майлими, шошиб тургандим. Мухлис:— Жамила, тушунинг, сизни анчадан буён кидириб, тополмай юргандим. Мен сизни яхши кўраман. Гапимга ишонмаяпсизми?.. Рост, алдаётганим йўк. Жамила: — (кулиб) Мени хижолатга кўйманг. Тўгри тушунинг, хозир ишдаман. Устига-устак кизим билан биргаман, шошиб турибмиз. Мухлис: — Йўк! (Машинасига ўтиришга харакат килаётган Жамиланинг йўлини тўсиб). Сиз туйгуларимни тушанмаяпсиз... Алия: — Кечирасиз, биз ишдамиз. Халакит беряпсиз! Мухлис: — Мен халакит бераётганим йўк. Колаверса, мен сиз билан эмас, Жамила билан гаплашяпман! (шундай дея у кутилмаганда Жамиланинг машинасига ўтириб олди). Жамила: — Мен сизни умуман тушунмаяпман?! Нима киляпсиз? Яхши гап билан тушунтирдим-ку! Тушинг машинамдан! Мухлис: — Менга бу охангда гапиришга нима хакингиз бор! Мухлисга хам шундай муомалада бўладими? Мухлислар бўлмаса, сизлар хеч кимсиз! Илтимос, кўпол гапиришга мажбур килманг. Жамила: — (мухлисининг гап-сўзларидан жахли чикиб, бизга ўгирилди) Алия, мабодо буларнинг хаммаси уюштирилган эмасми? Алия: — Йўг-ей, Жамила, нималар деяпсиз... Бизга бундай хазилнинг нима кераги бор. Ишимизни тезрок тугатишимиз керак-ку. Жамила: — Агар мана бу бола хозирок машинамдан тушмаса, ишимиз тўхтайди. Мухлис: — Булар ким ўзи? Менга бир огиз ортикча гапиришса, пушаймон бўлишади! Жамила: — Мен сизни умуман тушунмадим, ўзингизни ким деб ўйлаяпсиз?! Яхшиликча машинадан тушинг. Тушмасангиз... Мухлис: — Тушмасам нима бўлади? Хамма юлдузлар хам сизга ўхшаб факат сахнада мулойиму, хаётда кўполми? Мухлиснинг бу гапидан кейин фотомухбир Равшан Шокиров чидаб туролмай жанжалга аралашди: — Нималар деётганингизни биляпсизми? Сизга тушунтиряпмиз-ку, биз ишдамиз, халакит беряпсиз, деб! Нахот шуни англасамангиз? Мухлис: — Сен менга шундай муомала киляпсанми?! Ўв, менга кара, муаммо керак бўлса, айт, гаплашамиз. Хамма ўз ишини килсин. Мен сени ишингга аралашмаяпманми, сен хам кўшилма! Фотоаппаратингни "шакилати-и-и-б” юравер! Вазият жиддий тус олганини кўрган Жамила чидолмади: — Э-э, сизнинг гапингизни тинглаб ўтиришга вактимиз йўк, тушинг. (Мухлисни итариб машинадан тушурмокчи бўлди. "Сурбет мухлис” машинадан тушавермагач, айланиб ўтиб кўлидан судраб машинасидан тушириб юборди) Мухлис: — Бу нима килганингиз, тегманг менга! Ўзингиз кичкина бўлсангиз хам кучингиз кўп экан... Жамила: — Сиздек мухлисим бўлгандан кўра, бўлмагани яхши. Тўгри гапни тушунмас экансиз! Мухлис: — Хали бу килган ишингиз учун жавоб берасиз. Мухлисларга килган кўполлигингиз учун тегишли жойга арз киламан. Жамила: — Билганингизни килинг!(Мухлисни амаллаб, жўнатган Жамила анчагача ўзига келолмай асабийлашиб турди).— Шунчалик хам сурбет бўладими? Бундай вазиятга хеч тушмаган эдим. "Юлдуз билан бир кун” лойихаси режасига кўра актриса билан супермаркетга бориб, унинг харид килаётган холатини суратга олиш учун отландик. Жамила Гофуровага ўзимиз олдиндан белгилаб кўйган супермаркетни тавсия килдик. У рози бўлгач, "Квартал” супермаркетига йўл олдик. Дўкон остонасида бизни бир киз тўхтатди. — Яхшимисиз, Жамила? — Ассалому алайкум, яхши рахмат! — Сиз мени танимасангиз керак, аммо мен сизни жуда яхши танийман. Мен Санжар Акбаровнинг хотиниман. — (Хайрон бўлиб) Яхши... — Тушунмаётган бўлсангиз гапимга ойдинлик киритишим мумкин. Менинг эрим билан "odnoklassniki.ru”да тез-тез гаплашиб турар экансиз. — Ким? Менми?! Кечирасиз-у, аммо мен ижтимоий тармоклардан умуман фойдаланмайман. Турмуш ўртогингизни эса танимайман. — Бўлиши мумкин эмас. Аввалги ракамингизга бир неча бор кўнгирок килдим... Янги ракам олганингиздан кейин тополмай юргандим. Мана, нихоят топдим! Сиз билан жиддий гаплашиб олишимиз керак. — Тушунмадим, мен билан нима хакда жиддий гаплашмокчисиз? — Эримни тинч кўйишингизни истайман. Жамила: — Нималар деяпсиз? (нотаниш аёлнинг гапидан жахли чикиб). Мен сизни хам эрингизни хам, умуман Санжар исмли одамни хам танимайман! Гапингизни ўйлаб гапиринг. — Мени хам уйда болаларим бор. Уларни, оиламни тинчлигини ўйлаб гапиряпман. — Жа, ошириб юбормадингизми?! Мен оилангизга нима килдим? — Айтдим-ку, Санжар акам билан гаплашманг, деб. — Тухмат килишга уялмайсизми?! (вазиятни чукурлаштирмаслик учун Жамила дўконга кириб кетди. Нотаниш аёл хам унинг ортидан колмай, гапида давом эта бошлади). Алия: — Опа, биз тасвирга олишга келаётгандик. Шахсий масалаларингизни ишга аралаштирманг. Турмуш ўртогингиз билан гаплашмаганман деяптилар-ку. Илтимос, бас килинг! — Сиз оилавий ишларимизга аралашманг. Ишлаш жараёнида хам тинч кўймаётган аёлнинг гап-сўзларидан жахли чиккан Жамила: — Сизга жанжал керакми? Яхши гапни тушунмас экансиз. Бўпти, унда тухмат килмаётганингизни исботланг! Хозирок эрингизга кўнгирок килинг, гаплашаман. — Кўнгирок киламан хам... (аёл кимгадир кўнгирок килди). Кўтармаяптилар... Жамила: — Агар хозирок гапингизни исботлаб бермасангиз, мени шарманда килганингиз учун каттик афсусланасиз. (Жамила хакикатан газаб отига минди ва кайсарлик билан аёлнинг турмуш ўртогининг кўнгирогини кута бошлади. Икки аёлнинг гап-сўзларига супермаркетга кириб-чикаётганлар хам эътибор бера бошлашди). Жамила: — Сен мени бутун халк, хамкасбларим ёнида шарманда килиб, тухмат килаётганинг учун жавоб берасан. Агар бир дакика ичида эринг кўнгирок килмаса, гапларингга каттик пушаймон бўласан! — Менга кўл кўтарармиш... (аёл хам бўш келмасдан энсасини котирди). Жамила: — Хазиллашмаяпман! Мен билан ўйин килиш канака бўлишини кўрсатиб кўяман! Нотаниш аёлнинг хотиржам караб туришига чидолмаган Жамила йиглаб юборди: — Алия, мен бугун суратга тушолмайман. (шундай дея дўкондан чикиб кетди). (Хазилимиз калтислашганини сезиб, нотаниш аёл ролини ўйнаган актирисамизни жўнатиб юбордик. Лекин лойихани давом эттиришга Жамилани кўндириш осон бўлмади). Жамила: — (йиглаб) Менга тухмат килишса чидаб туролмайман. Ўзингиз эшитдингиз-ку, кандай тутуруксиз гапларни айтаётганини... Асабим бузилди... Орадан ярим соат ўтиб, бироз ўзига келгач ишни давом эттиришга розилик берган Жамила, кизини етаклаганича яна ўша супермаркетга кайтиб кирди: — Алия, илтимос бўлиб ўтган вокеаларни ёзмай кўя колинг. Турмуш ўртогим ўкиса, жахли чикади. — Хўп, ёзмаймиз. Кизингиз билан тез-тез дўкон айланасизларми? — Ха, айланамиз. Лекин озик-овкат дўконларига кам кирамиз. Сабаби кизим ширинликларни яхши кўради. Кўзига нима чиройли кўринса, олиб-олиб кетаверади. Хисоб-китобга келганда мен "жабр” кўраман (кулади). Онамнинг айтишича, мен хам болалигимда шунака "чаккон” киз бўлган эканман. — Ўзингиздаги кайси жихатларни кизингизда кўрасиз? — Биласизми, кизим суратга тушишни яхши кўради. Хозирдан унда актрисалик кобилиятини кўряпман. — Касбингизни давом эттиришига каршилик килмайсизми? — Йўк, агар ўзида кизикиш бўлса, иктидорини ривожлантиришга ёрдам бераман. Бирор бир касбга мажбурлаб йўналтирмокчи эмасман. Она-бола рўзгор учун керакли махсулотларни харид килиб, хисоб-китоб учун "касса” каршисига келишди. Кассир йигитнинг хар бир нарсани шошилмай кўлга олиши ва улардаги ёзувларни бирма-бир ўкиб, хатто махсулотларни хидлаб кўриши Жамиланинг эътиборини тортди: — Нима киляпсиз? — Х-е-е-еч нарса-а-а-а... Жамила: — Кечирасиз-у, аммо бу ишингиз менга жуда галати туюляпти. — (Хохолаб кулиб) Во-о-ой, сиз актрисаларнинг иши хам менга умуман ёкмайди. Аммо буни мен сизга айтмаяпман-ку, шундай экан, сиз хам менинг ишимга аралашманг. Мен хисоб-китобда адашиб кетишим мумкин. Жамила: — Бугун одамларга нима бўлган? Эрталаб яхши кайфият билан иш бошлагандим, негадир факат телбаларга дуч келяпман. Кассир имиллаб олтита махсулотдан учинчисини кўлга олганда телефони жиринглаб колди: — Жи-и-им, севган кизим кўнгирок киляпти. (Ижодий гурух Жамила билан бирга кассирнинг галати килигидан кулиб юборди). Кассир: — (паст охангда) Жами-и-и, жи-и-им... Жамила: — Тушунмадим, нима? Жами-и-и?! Гапларингизни эшитишга токатим йўк. Менга тезда харидимнинг нархини айтмасангиз арз киламан! Бу гапни эшитган кассир бир зумда гапини тугатиб, хисоблашга тушди. Кутилмаганда шоколаднинг когозини очиб тишлаганини кўрган Жамила чидаб туролмади: — Бу нима килганингиз? — Сифатини текшириб беряпман, нега бакирасиз? Жамила: — Э-э-э, менга сифатини текшириб беришнинг нима кераги бор! Хеч нарсангизни олмаймиз! Алия, бўлди, етарлича суратга туширган бўлсанглар, кетдик! Жахл билан чикиб кетмокчи бўлган Жамила Гофурова кизининг кўлидаги пули тўланмаган нарсаларни олмокчи бўлиб ўгирилганда, кассирнинг кўлидаги "Даракчи хазили”деган ёзувга кўзи тушди. Шу пайт супермаркетга "ашаддий мухлис” ва "нотаниш аёл” кириб келишди. Шундагина Жамила чув тушганини тушунди. — Во-о-ой-й-й, сизлар... Хеч нимани тушунмаяпман... Шошманг, шошманг, бундан олдинги жанжаллар хам хазилмиди?! Алия, нима бўлаётганини менга тушунтириб беринг. Алия: — Гап шундаки, сиз "Юлдуз билан бир кун” фоторепортажи эмас, "Чув тушди” лойихамиз кахрамонига айландингиз! Кулишни хам, йиглашни хам билмай колган Жамила котиб колди. — Эх, эссиз, Улугбек огохлантирганди-я! "Жамила, "Даракчи”дагилар мени роса чув туширишди. Эхтиёт бўл!” деганида ўзимча, "Мен актрисаман, роль ўйнаётганларни тезда пайкай оламан, хавотирланма” деб катта кетибман (кулади)... Лекин хазилларинг хам ёмони бўлди-да! Айникса "odnoklassniki.ru” дегани хаммасидан ўтиб тушди! Алия: — Калтис хазилларимиз, кўз ёшларингизга сабабчи бўлгани учун узр сўраймиз. Хулоса ўрнида шуни алохида таъкидламокчимизки, Жамила Гофурова билан ушбу учрашувдан сўнг у хакдаги фикримиз буткул ўзгарди. Кўринишидан бироз совуккон кўринган актриса, аслида кўнгли ўта нозик аёллардан экан. Айникса, оиласи шаъни учун барча нарсага тайёрлиги тахсинга лойик.\nДата - 7.09.2012


Опубликовано: 12.04.2018 07:45 | Автор: "Таҳфизул Қуръон" кафедраси ўқитувчиси Маҳмудов Зафар | Печать | E-mail\nЎзининг зикри қалбларга қанчалик сурур ва роҳат бериши, у ила бандаларини улкан даражаларга эриштириб, Ўзининг ҳос аҳллари бўлишларини вадасини бериб, бизларга улкан неъмат бўлган зикри олийсини насиб этган Аллоҳ таолога тинимсиз ва туганмас ҳамду сано.\nАллоҳнинг зикри сабаб умматларига ўзлари кутганидан ҳам зиёда мақом бериши ҳақида хабар берган, бу зикрларнинг тури ва энг олийси ҳақида ҳам таълим берган, қалбларимизнинг сурури, кўзимиз нури ҳам, икки оламда роҳатимиз ҳам Аллоҳнинг зикри эканлигини бизларга шарафли умрларида ҳар он ўргатган Пайғамбаримиз Муҳаммад соллаллоҳу алайҳи васалламга саловат ва саломлар бўлсин.\nБу дунёда энг олий ва юқори мақомларга эриштирадиган улкан амаллар йиғиндиси борки, унинг бу даражада олийлиги сабаб Аллоҳ таоло Ўзининг каломи шарифида 80 га яқин оятларда зикр қилиб ўтган. Бу амал ҳадисларда қайта-қайта эслатилган ва мўминларнинг ҳар-бир дақиқаси бекор ўтмаслиги учун ҳам, бу амал шариати Исломда олий даражада деб таълим берилган. Бу амал Аллоҳ таолонинг зикри бўлиб у вақт ҳам, фурсат ва макон ҳам, жинс ва ёш ҳам танламаслиги билан жуда осон ва ажри улкандир. Зикр сўзи луғатда – эслаш, эслатиб ўтиш, хотира, маноларини англатади. Истелоҳда эса - Аллоҳ таолонинг номини тўхтовсиз талаффуз қилиш, Аллоҳ таолони қалби ва тилида тинимсиз доимий такрорлаб юришга айтилади. Бу ҳолат ҳақида оят ва ҳадислар кўплаб келганки унинг даражасини ҳам Аллоҳ Ўзи истаган даражада беради. Аллоҳ таоло Қуръони каримнинг «Аҳзоб» сурасида шундай зикр қилиб келтиради:\n«Эй мўминлар, Аллоҳни кўп зикр қилинглар! Ва эртаю кеч У зотни поклаб тасбеҳ айтинглар». ( 41-42-оятлар).\nОяти каримада очиқ баён этилганига кўра Аллоҳ таолони тинимсиз зикр этмоқ керак. Аммо қандай қилиб? Ахир одам эртадан кечгача тинимсиз фақат Аллоҳни зикр қилиб ўтира олмайдику. Аллоҳ таоло унга яшаш, бошқаларга қарам бўлмаслик учун касб-кор қилиши, аҳлини нафақаси, уй-юмушлари борлиги ҳақида ҳам айтилганку дейишимиз мумкин. Ҳамма нарсани тадбирини қилган Аллоҳ бунинг ҳам тадбирини қилиб бандаларига енгиллик яратиб берганки, унинг меҳрибончилиги учун бандалар тинимсиз ҳамд айтмоқликлари зарур. Аллоҳни зикр қилиш фақат намоз ўқиш, Қуръонни тиловат қилиш, рўза тутиш ёки махсус ибодатлар билангина чекланиб қолмайди. Албатта бу ибодатлар ажри ва мартабаси билан бошқа бирорта ибодатга ёки зикрга тенг эмас. Аммо буларни тўлдириб мусулмон кишини доимий равишда Аллоҳга боғловчи қўшимча ва тезда Аллоҳга яқинлаштирувчи амал ҳам шу зикрдир.\nШундай экан Аллоҳни эртаю кеч тасбеҳ, шукр, такбир, таҳлил ва масрур бўлган аммо ёдлаш жуда енгил бўлган зикрлар юқоридаги ибодатларни тўлдирувчи ва қалбни покловчидир. Бу зикрлар вақт жой ва фурсат танламайди. Чунки банда Аллоҳни зикр қилиши билангина нажот топади. Аллоҳ таоло Қуръони каримда бу ҳақида:\n«Аллоҳни кўп зикр қилингларки, шояд нажот топурсизлар» (Жума 10-оят).\nАллоҳ субҳаноҳу ва таолони кўп зикр қилиш эркак-аёл мусулмонлар нажот топувчилар қаторида туришлари ва уларнинг сифатларини баён қилиб яна Каломуллоҳда шундай оят келади:\n«Улар шундай кишиларки, Аллоҳни турганда ҳам, ётганда ҳам эслайдилар, зикр қиладилар» (Оли Имрон 191-оят.)\nОятда келаётган уч ҳолат инсоннинг одатда бўладиган ҳолатидир. Чунки инсон иш юзасида ёки таълим ёки бошқа иш билан туради ёки ўтиради. Уйида эса дам олаётган ҳолатда бўлиши мумкин. Мўмин эркак-аёл эса Аллоҳни шу ҳолатларни барчасида ҳам зикр қилаверади. Зикр қилиш тилда енгил, тинимсиз бажариш имконияти пайдо бўлади. Аммо бу енгиллик унинг улкан ажрини камайтириб қўймайди. Фақат ихлос, пок қалб ва маъсиятлардан четланиш даркор бўлади.\nҲадиси набавийда ҳам зикрнинг ажрлари ҳақида хабарлар келган. Жумладан Абу Саид ал-Ҳудрий розияллоҳ анҳудан ривоят қилинадики Пайғамбаримиз соллаллоҳу алайҳи васалламдан: «Қиёмат куни Аллоҳ ҳузурида даражаси энг юксак ва энг фазилатли қулларнинг энг афзали қайсидир?» деб сўрадилар. Пайғамбаримиз соллаллоҳу алайҳи васаллам: «Аллоҳни кўп зикр қилганлар» деб жавоб бердилар. Яна ҳадисларда зикр қилиш дунё бойликлари ва неъматларининг энг яхшиси ва банда учун энг ҳайрлиси экани ҳақида ҳам зикр қилинган.\nИбн Масъуд розияллоҳу анҳудан ривоят қилинган ҳадисда Ҳабибимиз соллаллоҳу алайҳи васаллам айтадилар: “Менинг «Субҳаналлоҳи вал ҳамдулиллаҳи вала илаҳа иллаллоҳу валлоҳу акбар» дейишим, мен учун устига қуёш нур сочган ҳар қандай нарсадан севимлироқдир”. Ҳадисда Расуллулоҳ соллаллоҳу алайҳи васаллам зикрнинг шу қадар улуғлигини сифатлаш учун қуёш нури тушган ҳар нарсадан улуғ дея юқоридаги тилга енгил зикрни айтмоқдалар. Бу зикр учун алоҳида вақт ҳам жой ҳам шарт эмас. Бу сўзлар Аллоҳнинг улуғлиги ва буюклигига далолат қилгани учун ҳам олийдир.\nАбдуллоҳ ибн Умар розияллоҳу анҳудан ривоят қилинадики Пайғамбаримиз соллаллоҳу алайҳи васаллам айтдилар: “Дунёда бирор киши йўқки, « Субҳаноллоҳи валҳамдулиллаҳи вала илаҳа иллаллоҳу валлоҳу акабар» деганда гуноҳларининг афв этилишига каффорат бўлмасин”. Хўш қанча гуноҳга каффорат бўлади дерсиз? « денгизнинг кўпиклари қадар гуноҳларга каффорат бўлади», дедилар”. Банда ғафлатда ўтказган ҳар дақиқаси учун афсус қиладиган кун ҳақида Оиша онамиз розияллоҳу анҳу ривоят қилиб айтадиларки Ҳазрати Муҳаммад соллаллоҳу алайҳи васаллам: «Инсон фарзанди Қиёмат куни Аллоҳни зикр қилмаган ҳар бир лаҳзалари, дақиқалари учун пушаймон бўлмасдан қолмайди», деб таъкидладилар. Демак банда нафақат тили билан балки, қалби билан ҳам зикр қилмоғи керакки бу мақомга айланади. Чунки мақомда инсон бошқа иш билан банд бўлса ҳам қалби зикр билан машғул бўлаверади.\nСолиҳлар бу ҳақида айтадиларки: Зикр аввал тил билан бўлади, банда тинимсиз зикр қилиб юради, лекин чалғиб яна зикрни унутиб, яна зикрга қайтаверади. Бу ҳолат тинимсиз давом этади токи, банда қалби билан зикр қиладиган бўлгунча бундай унутишдан умидсизланмай давом этавериш керак. Бора-бора зикр унинг қалбига жо бўлиб уни унутмас мақомга чиқади ҳаттоки, қалби агар тили чалғиб кетса ҳам ўзи зикрга қайтариб турадиган бўлади. Бу эса тасаввуф уламоларида мақом деб эътироф этилади.\nАллоҳ таоло наздидаги бу тилга енгил, ажри улуғ бўлган, вақт ва фурсат тайин қилинмайдиган, агар ғафлатда қолсак ҳисоб кунида афсус ва надоматга қолдирадиган ибодатда барчамизни бардавом қилсин.\n"Таҳфизул Қуръон" кафедраси ўқитувчиси


Маълум бўлишича, 39 ёшли Жамил Ражабов 31 октябрь, 28 ёшли Отахон Жуманиёзов эса 1 ноябрь куни яраланган.\nМанғит шифохонаси жарроҳлик бўлими шифокори Абдулла ака ярадорларнинг аҳволи ҳозир анча яхшилигини айтмоқда.\nТўрт фарзанднинг отаси Ж.Ражабов Амударё туманининг “Амударё –понашам” фермер хўжалиги ҳудудида яшайди. У ишлайдиган фермер хўжалиги ерлари шундоққина Туркманистон чегарасида жойлашган.\n“Ўша куни далага боргандим. Чегарада туркман аскарлари юрганини кўрдим. Бир оқ отилганини эслайман. Қолгани эсимда йўқ. Овулимиз йигитлари мени шифохонага олиб борган экан”, дейди Ж.Ражабов.\nЖ.Ражабов елкасидан яраланган. У билан бир хонада ётиб даволанаётган О.Жуманиёзов эса оёғидан ўқ еган. О.Жуманиёзов Амударё туманининг “Қилчибой” ширкат хўжалигида яшайди.\nО.Жуманиёзовнинг айтишича, у Туркманистондан бензин олиб ўтиш билан шуғулланади. Воқеа содир бўлган куни ҳам у бензин олиб ўтаётган эди. Шу пайт етиб келган туркман аскарлари контрабандачиларни қувиб Ўзбекистон ҳудудида бир неча ўн метр кирган ва ўқ узган. Яраланган О.Жуманиёзовни шериклари чегарадан узоқроққа олиб кетишга улгурган.\nГувоҳларнинг таъкидлашича, ўша куни О.Жуманиёзов ва дўстлари тўртта мотоциклдан ҳам айрилган. Туркман аскарлари чегарадан ўтиб, мотоциклларни олиб кетган.\nАмударё туманининг Туркманистон билан чегарадош ҳудудларида яшовчи аҳолининг кўпчилиги бензин конрабандаси билан шуғулланади. Ишсизлик, ижтимоий ночорлик оқибатида одамлар жонини гаровга қўйиб бўлса-да, пул топишга ҳаракат қилади.\nБензин контрабандаси билан шуғулланадиган фуқаролардан бирининг билдиришича, улар бу ишни туркман чегарачиларига пора бериш орқали амалга оширади. Пул миқдорида келишмовчилик бўлса, туркманлар контрабандачиларни қувиб, чегаранинг Ўзбекистон томонига ҳам ўтиб кетаверади ёки ўқ узади. Бундай ҳолатлар тез-тез юз беради. Туркман чегарачилари содир этган жиноятларнинг барчаси ёпиқлигича қолмоқда. Уларнинг бирортаси жиноий жавобгарликка тортилгани ҳақида биров эшитмаган.


ЎЗБЕКИСТОН РЕСПУБЛИКАСИ ОЛИЙ СУДИСУДДА ИШЛАРНИНГ КАМАЙИШИГА ЭРИШИЛМОҚДА from\nСУДДА ИШЛАРНИНГ КАМАЙИШИГА ЭРИШИЛМОҚДА\nПрезидентимизнинг 2017 йил 13 июндаги судьялар билан бўлиб ўтган учрашувида фуқаролик ишлари бўйича судлар олдига кўриладиган ишларнинг камида 30 фоизини сайёр суд мажлисларида кўриб чиқиш вазифаси қўйилган эди.\nУшбу устувор вазифалар ижросини амалга оширган ҳолда фуқаролик ишлари бўйича Ғиждувон туманлараро суди томонидан жорий йилнинг ўтган даврида (2019 йил 25 май ҳолатида) 792 та фуқаролик иши кўрилган бўлиб, шундан 257 та ёки 32,45 фоизи сайёр суд мажлисларида кўрилди. 2018 йилнинг шу даврида 1349 та фуқаролик ишининг кўрилган бўлса, жорий йилда бу кўрсаткич 557 тага камайганини кўрсатмоқда.\nБунда судлар томонидан ташкил этилаётган сайёр қабул, сайёр учрашув ва сайёр суд мажлисларининг аҳамияти бениҳоя катта бўлмоқда.\nБир мисол, даъвогар Н.Орипов (исм шарифлар ўзгартирилган) фуқаролик ишлари бўйича Ғиждувон туманлараро судига фарзандлари билан кўришиб туриши учун ёрдам сўраб мурожаат қилган.\nУнинг мурожаати сайёр суд мажлисида кўриб чиқилди.\nБир йилдан буён фарзандларини отаси билан кўришишига йўл қўймаган Л. Маҳмудова ва унинг онасига боланинг отаси билан учрашиши ва отанинг фарзанлари билан кўришиб туриши ҳам қонуний, ҳам инсоний ҳуқуқи эканлиги, у қонун билан муҳофаза қилинганлиги, бу инсоний вазифани бузиш жавобгарликка тортилиши мисоллар ёрдамида тушунтирилди.\nТарафлар ўртасида 2018 йилнинг январь ойидан бошлаб келиб чиққан низо сабабли даъвогар судда даъво қўзғатилган ҳамда суд муҳокамаси даврида улар низо бўйича келишувга эришди ва келишув битими лойиҳасини судга тақдим қилишди.\nЎзбекистон Республикаси Оила кодекси 76-моддаси учинчи қисмига кўра, ота-она боладан алоҳида яшайдиган ота(она)нинг ота-оналик ҳуқуқларини амалга ошириш тартиби тўғрисида ёзма равишда келишув тузишга ҳақлидир.\nЎзбекистон Республикаси Фуқаролик процессуал кодексининг 44-моддаси 4-қисмига асосан, даъво ишини юритишда тарафлар суд процессининг ҳар қандай босқичида келишув битими тузиш орқали ишни якунлашга ҳақлидирлар, дейилган.\nУшбу кодексининг 124-моддаси 4-бандига асосан, судья, тарафлар келишув битими тузган ва у суд томонидан тасдиқланган бўлса, иш юритишни тугатади.\nИш ҳолатлари ва қонун талабларидан келиб чиқиб, суд 2019 йил 25 апрелда Шофиркон туманидаги “Саврак” МФЙ биносида ўтказилган сайёр суд мажлисида тарафлар ўртасида тузилган келишув битимини тасдиқлаб, мазкур фуқаролик иши бўйича иш юритишни тугатишни лозим топди.\nБунда суд Ўзбекистон Республикаси Олий суди Пленумининг “Болалар тарбияси билан боғлиқ бўлган низоларни ҳал қилишда судлар томонидан қонунларни қўллаш амалиёти тўғрисида”ги 1998 йил 11 сентябрдаги Қарорининг еттинчи бандида судларга берилган тушунтиришларга таянди.\nҒиждувон туманлараро суди раиси


Ўзбекистон ва Россия автомобилда юк ташиш ҳажмини оширади — 21asr.uz\nМосква шаҳрида автомобиль ташувлари масалалари бўйича Ўзбекистон-Россия қўшма комиссиясининг йиғилиши бўлиб ўтди. Бу ҳақда Ўзбекистон Республикаси Транспорт вазирлиги ахборот хизмати хабар бермоқда.\nТранспорт вазирлигининг автомобиль ва дарё транспортини ривожлантириш департаменти бошлиғи ўринбосари Авазжон Турсунов бошчилигидаги Ўзбекистон делегацияси Россия Федерацияси транспорт вазирлиги вакиллари билан учрашди. Жумладан, «Росавтотранс» бош директори Алексей Двойних билан давлатлар ўртасида ўзаро юк ташиш ҳажмини ошириш бу борада амалга оширилиши лозим бўлган масалалар юзасидан музокара бўлиб ўтди.\nУчрашув қатнашчилари икки томонлама савдо-сотиқ муносабатлари ривожланиб бораётганини, давлатлар ўртасида автомобилда юк ташиш кўрсаткичлари сезиларли ўсганини қайд этишди. 2018 йилда икки давлат ўртасида автомобилда ташилган юк ҳажми 888,5 минг тоннани ташкил этган. Бу 2017 йилги кўрсаткичлардан 48 %га ортиқ деганидир. Импорт ташувлари 29 %га, экспорт ташувлари эса 75,5 %га ортган. 2019 йилнинг биринчи чорагида эса икки томонлама юк ташувлари ҳажми 211,8 минг тоннани ташкил этган. Бу 2018 йилнинг худди шу даври билан солиштирганда 74,2 % ўсишга эришилганини англатади. Жумладан импорт ташувлари хажми 1,5 маротабага, экспорт эса деярли 2 фоизга кўпайган.\nУчрашувда миллий ташувчиларнинг мавжуд эҳтиёжларини инобатга олиб, учинчи давлатлардан ёки учинчи давлатларга ташувларни амалга ошириш учун рухсатнома бланкаларини жорий йилда 5000 тага қадар кўпайтиришга келишиб олинди. Бир ой давомида қўшимча 1000 та рухсатнома бланкаларини алмаштириш режалаштирилди. Икки давлат ўртасида транспортда ташувлар ҳажмини кўпайтириш учун қулай шароитларни яратиш мақсадида томонлар 2020 йил учун рухсатнома бланкалари сонини 6000 та этиб белгилашга келишиб олишди.\nМузокаралар давомида икки давлат ўртасида йўловчиларни мунтазам равишда ташишни ташкил этиш, халқаро автомобиль ташувлари соҳасида норматив-ҳуқуқий ҳужжатлар базаси тўғрисида маълумот алмашиш масалалари муҳокама этилди, дейилади хабарда.


Бош сахифа > Фаолият > Ижтимоий-иқтисодий манфаатлар ҳимояси > “Аёллар дафтари” муаммоларга ечим бўлмоқда\n10.04.2021. Ўзбекистон касаба уюшмалари Федерацияси раиси Қудратилла Рафиков раҳбарлигида иш олиб бораётган Аёллар муаммоларини тизимли равишда ҳал этиш, уларни ижтимоий қўллаб-қувватлаш бўйича Республика комиссияси ва унинг таркибидаги Ишчи гуруҳлар мамлакатимиз ҳудудларида “Аёллар дафтари”га киритилган хотин-қизлар муаммоларини ҳал этиш ва уларга амалий ёрдам кўрсатиш борасида кенг кўламли ишларни амалга оширмоқдалар.\nХусусан, Андижон вилоятининг Баликчи туманида «Аёллар дафтари»га киритилган вактинча ишсиз ва ижтимоий-иктисодий химояга мухтож аёлларни касбга тайёрлаш ва иш билан таъминлаш, бу оркали уларни камбағалликдан чикариш бўйича тизимли ишлар олиб борилмоқда.\nЖумладан, Баликчи тумани педагогика колледжи қошида ташкил этилган касбга тайёрлаш бўйича қиска муддатли курсларда касб ўрганишга иштиёқи бор эҳтиёжманд аёлларга тикувчилик сирлари ўргатилмоқда.\nБундан ташқари тадбиркорлик фаолияти билан шуғулланишга салоҳияти бўлган ижтимоий ҳимояга муҳтож хотин-қизларга имтиёзли кредитлар асосида ўз бизнесини йўлга қўйиш, бунинг учун уларга бизнес-режалар тузишларида кўмаклашиш борасида ҳам кўмаклашилмоқда. Масалан, Балиқчи туманидаги «Катта булок» маҳалла фукқаролар йиғинида истикомат килувчи Муқаддас Абдураззоқовага имтиёзли кредит асосида тикув ускуналари сотиб олишига кўмаклашилиши натижасида яна 12 нафар аёл учун иш жойлари яратилишига эришилди. Айни кунда улар томонидан эркакларнинг замонавий ва сифатли куўйлаклари ишлаб чикарилмокда.


31 нафар фуқарони 42 000 АҚШ...\n30.05.2020 13:49 0 2067\nБош прокуратура ҳузуридаги Департаментнинг Асака туман бўлими ходимлари «UzAutoMotors» АЖга ишга киритиб қўйиш ваъдаси билан 31 нафар фуқарони жами 42 минг АҚШ долларига «ухлатган»ларни аниқлади. Бу ҳақда «Xabar.uz»га маҳкама матбуот хизмати маълум қилди.\nУнга кўра, терговга қадар текшириш ишлари корхона раҳабарияти мурожаати асосан ўтказилган. Аниқландики, «U-C» қўшма корхонаси АЖ қўриқлаш хизмати бошлиғи А.Ю. ва корхона ҳайдовчиси Ж.А. ва бошқалар олдиндан тил бириктириб, шу-унча одамдан пул олиб, ўзларини лаққилатиб келаётган экан.\nҲолат юзасидан А.Ю. ва бошқаларга нисбатан жиноят иши қўзғатилиб, тергов ҳаракатлари ўтказилмоқда.\nБош прокуратура Асака\nҲодиса Кеча, 13:17


«Барқарор ривожланиш мақсадларига эришишда парламентлараро глобал ҳамкорлик» мавзусидаги халқаро форум якунлари аҳоли ҳаётини яхшилашга муҳим ҳисса қўшади\nБУХОРО, 23 июнь. /«Дунё» АА/. Бирлашган Миллатлар Ташкилотининг Форс кўрфазидаги араб давлатларидаги аҳоли пунктлари бўйича дастурининг (UN HABITAT) минтақавий бюроси раҳбари Амира ал-Ҳассан «Дунё» АА учун берган интервьюсида «Барқарор ривожланиш мақсадларини амалга ошириш бўйича парламентлараро глобал ҳамкорлик» халқаро форумидан олган таассуротлари билан ўртоқлашди:\n- Ушбу тадбирда иштирок этишимдан асосий мақсад Ўзбекистоннинг барқарор ривожланиш мақсадларига эришиш борасидаги тажрибаси билан танишиш, фикр алмашиш, 2030 йилгача ўзи учун устувор йўналишларни белгилаб олган мамлакатлар учун аниқ умумбашарий тавсиялар ишлаб чиқишдан иборат. Бундан ташқари, форумда аҳолишунослик дастуримизнинг БРМларга эришиш борасидаги асосий ёндашувлари, мақсад ва уларга эришиш йўлларини тақдим этишни режалаштирганман.\nБу менинг Ўзбекистонга биринчи марта келишим. Шундай бўлсада, мамлакатнинг ҳозирги босқичда ривожланиб бораётган динамикасини ҳис қилдим. Мамлакат раҳбариятининг «Ақлли шаҳарлар»ни ривожлантириш, аҳолининг ҳаёт сифати билан боғлиқ барча соҳаларни ислоҳ қилиш истаги менда катта таассурот қолдирди.\nБиз Ўзбекистоннинг замонавий тараққиёти билан таништирган Олий Мажлис Сенати Раиси Танзила Норбоевадан миннатдормиз. Биз миллий парламент глобал мақсадларга эришишга қандай ҳисса қўшаётгани ҳақида тасавурга эга бўлдик.\nФорумдан умидларим жуда катта, чунки унинг мавзуси кенг миқёсда экспертлар иштирокини, шунингдек, самарали тажриба алмашишни ўз ичига олган. Анжуман ташкилотчилари ва иштирокчиларига муваффақият тилайман. Ишончим комилки, унинг натижалари аҳоли ҳаётини яхшилашга муҳим ҳисса қўшади.\nЎзбекистон Республикаси Қуролли Кучлари ...\nЎз ҳаётини Ватанни ҳимоя қилишдек энг улуғ ва олижаноб ишга бағишлаган сиз, азизларни, бут...\nПрезидент Тошкентга қайтиб келди...\nПрезидент Шавкат Мирзиёев Бухоро вилоятига ташрифини якунлаб, Тошкентга қайтиб келди....


Ўзбекистон Республикаси Матбуот ва ахборот агентлигида рўйхатга олинган. Гувоҳнома рақами: 0980 Ўзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 2021 йил 26 ноябрдаги 03-07/7313-сонли хулосаси асосида чоп этилди.\nБарча мулкнинг эгаси – Аллоҳ!\nЯшаш қийинлашганда айтиладиган зикр\nУ зотга отилган тошларга жавобимиз\nОила доирасидаги ҳуқуқла\nЭр-хотинликнинг ифода шакллари\nОта-оналарга қуръоний олти насиҳат\nДардларга даво қовоқ\nЭнг гўзал ҳикмат\n«HILOL-NASHR» нашриёти10 ёшда!\nҲилол, Журнал, hilol, jurnal, xilol, хилол\n«Сунани Термизий шарҳи»(3 жилд) Бу китоб буюк ватандошимиз, улуғ муҳаддис олим Абу Исо Муҳаммад ибн Исо ат-Термизийнинг (209/824 - 279/892) тўплами –..


Маънавият 20.09.2019 134\nОсмон буржида Ҳулкар билан Тарози юз кўрсатиши ҳам ҳавонинг тафтини бостиролмади.\nАсад ойи давомида нафақат инсон, балки жамики жонзот, ҳатто борлиқ иссиқ гармсел хуружидан ҳансиради. Кунлар, баъзан тунлари ҳам сув ялаб жон сақладик. Тадбирли деҳқонлар ғўза қатор ораларига сув тарашни куннинг салқин пайтларида ўтказди. Хайрият, Ялтироқ туғдию, асаднинг бошидан буён биз орзиқиб кутган салқин шабада эса бошлади.\nҲар сешанба аҳвол шу.\nЭрта тонгдан қулоғимиз динг, таниш товуш янграшини интиқлик билан кутамиз.\n- Ҳой-й-й, эшитмадим деманглар, латта-путта оламан, сақич кетди, ҳолва кетдиёв-в-в...\nЭҳтимол ушбу сўзларни бу қадар тиниқ ва тушунарли эшитмасмиз, эҳтимол қуруқ қийқириқ ва қишлоқ итларининг кимўзарга ҳурганидан тусмоллармиз, аммо ҳар йили беш ой мобайнида такрор-такрор эшитаверганимиздан бу қийқириқ биз учун таниш ва қадрдон бўлиб кетган. Қишлоғимиз аҳли мол-жонли чорвадор қавм бўлгани учунми, у ер-бу ердаги биронта ҳовли саҳнини айтмаганда бошқасида дов-дарахт кўзга чалинмайди, ҳаммаёқ қовжираб ётган саҳро. Оналаримиз таниш овоз олисдан эшитилиши билан:\n- Ана, Абдулла аравакаш келди, - деб огоҳлантиришади.\nКимимиз ҳафта давомида йиғиб қўйган эски-тускимизни, кимимиз жамғарган тўрт-беш чақамизни кўтариб Ойширин момонинг ҳовлиси томон югурамиз. Лойсувоқ ҳовли орқа томонидан ўтган тупроқ кўча аравакашнинг доимий йўли.\nАбдулла аравакаш деганимиз соч-соқоли, яктагию кўйлак-иштони оппоқ чол. Ҳар душанба Косондан йўлга чиқадиган аравакаш сешанба тушга яқин қишлоғимизга етиб келади. Ҳафтанинг роппа-роса тўрт кунини йўлда ўтказадиган бу ғаройиб отахоннинг оппоқ тулпорга тақилган аравасини сира иккиланмасдан сеҳргарнинг сандиғи ёки "очил дастурхон" деса арзийди, сархил меваларга (ўрик, қароли, анжир, помидор, бодринг...) ғарқ тўла, соҳиби харидорларни кўриши билан "пўшт-пўшт" дея отининг жиловини тортади. Ювошгина бия итоаткорлик билан тўхтайди.\nҚишлоқда Абдулла аравакашни танимаган банда йўқ ҳисоби, ўзи ҳам бир кўрган кишисини, қарими-ёшми, унутмайди, йўл-йўлакай ҳол-аҳвол сўрашиб кетаверади.\nМезон кириб, ҳаво совий бошлагач зориқиб кутишга одатланган таниш ҳайқириқ янаги пишиқчиликкача янграмай туради.\nЎша воқеаларга орадан ярим асрча вақт ўтган бўлса-да, соч-соқоли қировга айланган тенгдошлар ҳамон болалик йилларимизни эслаганда, хотираларнинг бир бурчагидан Абдулла аравакаш сиймоси мўралайверади...\nОтам узоқ йиллар қоракўлчилик хўжалиги фирқа қўмитасини бошқарганлари туфайли помуқлик чўпонларнинг қай бири тадбирли, қай бири ношуд эканлигини яхши ажрим қиларди.\n- Афсус, Барно бобонинг ишлаган даврларини билмайсан-да, ҳақиқий чорва билимдони эди у киши, - дерди ҳар гал чўпон-чўлиқлар ҳаётидан нимадир ёзишга чоғланганимда. - Майли, ҳечдан кеч яхши. Чўлмурод ҳам отасидан кам чўпон бўлиб етишмади. Газетангга у ҳақида кўпроқ ёз, тажрибаларини ёшларга етказ.\nИнсон табиати мураккаб.\nБирон кишига илк таассуротлар билан баҳо бериб бўлмайди.\nЧўлмурод акани илк бор қайсидир йиғилиш минбарида кўрганимда дилимдан:\n- Каттазанг, унча-мунча одамни писанд қилмайдиганлардан шекилли, - деган ўй ўтганди.\nТўғри-да, бир неча бор халқ депутатлари туман, вилоят кенгашларига (кейинчалик Олий Мажлис депутати ҳам бўлди) сайланган одам оддийгина туман газетасининг мухбирини назар-писанд қилармиди, тағин атрофида вилоят, республика йирик нашрлари вакиллари парвонадек айланишиб турган бўлса.\nКўп ўтмай отам етовида Чандир қудуқ яйловига, Чўлмурод Барноев бошлиқ отар аҳли ҳузурига борганимда, илк таассуротларим тумандек тарқади. Бошда нимадан гап бошлашни билмай каловланиб турганим ҳам рост, аммо томдан тараша ташлагандек берган саволимга ҳам бафуржа жавоб қайтариши Чўлмурод акага нисбатан меҳрим товланишига сабаб бўлди.\n- Умри сурув изида ўтган кекса чўпонларнинг ҳар бири бир дунё, улар билан қанча кўп суҳбатлашсанг, шунчалик тажриба орттириб боравераркансан, - узундан-узун кириш сўзи билан бошлади галдаги мулоҳазаларини Чўлмурод ака, сўнгра савол назари билан қаради. - Султонёз Курбоновни эслайсизми?\n- Эслаганда қандоқ, кўп синчи одам эди у киши.\n- Шунга яраша қора қайсарлиги ҳам бор эди, анча йиллар фермага мудирлик қилгач, хўжалик раҳбарлари билан гапи чап тушиб, арзимаган сабаб билан вазифани топширди. Айни сунбула, чорва қишловига озуқа тўплаш, сурувни қишловга дуркун олиб кириш талаб этиладиган бир паллада унинг ўрнига мудир бўлиб келган киши Султонёз акадан маслаҳат сўраб борибди:\n- Очиғи, чорвани унча билмайман, мендан бирга бирни қўшишни сўрасалар бошқа гап. Агар ўрнингизга келганимдан хафа бўлмасангиз, тажрибаларингизни ўргатинг, мен ҳам чўпон-чўлиққа иш буюришнинг ҳадисини олай, оғир пайтлари ёрдамим тегсин.\nСултонёз ака дангалга ўнг келарди:\n- Бироз олдин маслаҳат солганингда янаям яхши бўларди, майли ҳали ҳам кеч эмас, эртага тонг саҳарда келсанг, сурувлардан бирини бориб кўрардик.\nИккаласи белгиланган вақт юк машинасида яқин яйловлардан бирига боришибди. Қарашса, шафақ оқариб келаётган бўлишига қарамасдан отар чўпон-чўлиқлари донг қотиб ухлашаётган экан.\n- Биринчи маслаҳатимни қулоғингда тут, қўлинг келса ҳар кун шу отарга келиб, койин. Яхши қўйчивон саҳарда оёқ чўзиб ухламайди. Бу пайтгача сурувдаги қўй-қўзилар оғзига илашган хас-чўпга тўйган бўлиши керак эди. Энди чўпонларингни уйғот, сурувни яйловга ҳайдашсин қани.\nФерма мудири келишидан изза бўлган чўпон-чўлиқлар сурувни қўтондан чиқаришибди. Султонёз ака сурувнинг ёни билан бораверибди, ферма мудири унга эргашибди, анча ерга борганларидан сўнг янги раҳбарнинг тоқати-тоқ бўлибди:\n- Қачонгача шундай юраверамиз, сурувнинг аҳволидан гапиринг?\n- Сурувнинг бошига разм сол, иложи борича етакчи қўйларни эслаб қол, эсладингми, энди охирида бораётган қўйларга қара?\n- Энди чўпонга айт, сурувни орқага қайтарсин.\nБир зумда Султонёз аканинг айтганлари бажарилибди. Икки шерик орқага қайтган сурувнинг ёни билан бораверишибди. Орадан бироз вақт ўтгач, сингир чорвадор шеригидан сўрабди:\n- Яна сурувга назар сол, нимани сезар экансан?\n- Сездим, тағин етакчи қўйлар олдинга ўтиб олишибди, боя изда қолганлар яна орқада қолаяпти.\n- Орқадаги қўйларни бу сурувдан ажратиб ол. Ҳамма отарларнинг шундай қўйларини алоҳида сурув қил, барибир етовга ярамайди, икки орада чўпон-чўлиқларни чарчатгани қолади. Ҳали қишловгача бироз муддат бор, "куч-така" (қочириш мавсуми) ойигача алоҳида сурувга ажратилган ҳорғин қўйларни емлатсанг этини тиклаб олади...\n- Султонёз ака ёш ҳамкасбига ана шу йўсинда фойдали маслаҳат берган экан, - дея галдаги гурунгни якунлайди Чўлмурод ака...\n- Бобо, юлдузлар намунча бизга яқин, йирик-йирик, гуё тўкилиб тушадиганга менгзайди, - дейди биз - бобо-момосидан сира ажралмайдиган набирам қоп-қоронғи осмонга кўз тикиб.\n- Кўрпангни ёпиниб ёт, кечаси совуқ бўлади, - деганим ҳам унинг парвойига келмайди.\n- Бобо, энди уйда ётсакми дейман, - шўлқиллатиб бурнини тортади одатдагидан эртачи уйғониб.\nСезаман, сунбуланинг тонгги сабосидан эти жунжиккан.\n- Йигит кишига бу совуқлар кор қиладими, - дейман уни гапиртириш учун. - Билсанг ақли донишларимиз бу ҳақда "Сунбула чиқиши билан изғирин бобо, ундан кейин қорбобо эшик қоқади" дейишади. Сунбуланинг салқини билан огоҳлантиргани шу-да болам. Буни сен билан мендан кўра иссиқсевар қушлар эрта англашади, улар аллақачон илиқ ўлкаларга кўчиб улгуришди.\n- Ўзимам айвондаги қалдирғочлар нега қорасини кўрсатмай қўйишди экан деб ўйлагандим-а. Бобо, улар иссиқ ўлкаларда нима қилишади?\n- Қишни ўтказиб, яна қайтишади.\n- Бўлмаса, чумчуқлар нега учиб кетишмайди?\n- Улар ўзимизнинг қушлар.\n- Бошқалари ҳам ўзимизники, фақат совуққа чидамсиз.\n- Қизиқ, қушлар ҳам турфа хил бўларкан-да?\n- Ҳатто дов-дарахтлар ҳам, масалан, пахтани ҳамма юртларда ҳам етиштириб бўлмайди.\n- Пахта иссиқсевар ўсимлик, табиати бизникидек серқуёш бўлмаса, ҳосили пишиб етилмайди.\nУзоқ ва яқин мамлакатлар бозорига сархил меваларни етказиб бериш билан шуғулланадиган тадбиркор танишимга қўнғироқ қилиб эътироз билдирдим:\n- Анчадан буён дараккинанг йўқ?\n- Э, оғайни, шу кунларда қўлим-қўлимга тегармиди, сунбуланинг ҳар они биз учун ғанимат. Боғдаги анжир, шафтоли, уруғимиз ғарқ пишган, йиғиб, музхонага жойлаш керак. Ўзинг биласан, банкдан кредит олиб, икки минг тонналик музхона қурганман. Узумнинг бир қисмини майиз бостиришим керак, ҳадемай ёғин-сочин кунлар бошланади, қуритиш учун ёйилган ҳосил устига ёмғир тушса, маҳсулот сифатига таъсир қилади. Буёғи, четга қовун-тарвуз жўнатаяпман.\n- Қачон қарамай ишдан қўлинг бўшамас экан-да?\n- Дастурхонимиз баракаси шундан ошна, ҳали оёқ чўзиб ўтиришга ҳам вақт топилар, - дейди у, кейин қизиқарли воқеадан сўз очади:\n- Россия бозорларидаги харидорлар ўзимизнинг маҳсулотларни кўз ташлаши билан бошқасидан ажратиб билишади. Бир гал олиб келган маҳсулотлари бозорда ўтмай турган озор танишим:\n- Гардаш, юк машинанг бўшаса, менга биргина кун ижарага бериб тур, - деб илтимос қилди.\n- Нега, - сўрадим ҳайрон қолиб.\n- Мева-чеваларимни бозорга олиб чиқаман, зора Ўзбекистондан келтиришибди, деб сотиб олишса...\nЮз солиб тургандан сўнг рад этиш қийин бўларкан, вақт келиб, юким тугагач машина калитини бердим. Унга ўз мева-чеваларини ортиб бозорга киритишди. Бир четдан кузатиб турсам ҳар уч кишидан иккитаси меваларни ушлаб, ҳидлаб кўриб:\n- Йўқ, бу мевалар Ўзбекистонники эмас, - деб қайтиб кетишди. Сунбуланинг шамолини еган меваларимизнинг таъмига гап йўқ, оғайни.\nРўзи бобо шом қоронғиси тушган палла набираларини етаклаб келган қизини:\n- Ҳа, ота-онадан хабар олишга кундуз вақт топмадингми, - ҳазил аралаш кесатиб олди.\n- Вақт қаерда, дада, ҳозир ҳам даладан қайтиб бозор қилиш учун йўлга чиққан эдим, шу баҳона набираларингиз сизларни кўриб кетсин дегандим. Қўшнилар билан пахта теришга чиқаяпман, ҳарна рўзғорга фойда-да, кунига 70-80 минг сўм ишлаб келаяпман.\nБугун қишлоқ йўлларининг барчаси пахта далаларига етаклаб бораётгани, бободеҳқон йил-ўн икки ой қилган меҳнати маҳсули тарозига чиқаётгани Рўзи бобонинг ёдига тушади. Ички ғурур ҳисси билан умумхалқ ҳашаридан четда қолмаётган қизини алқайди:\n- Баракалла, болам, меҳнатнинг катта-кичиги бўлмайди, муҳими, ундан ишлаб топганинг дастурхонинг файзини оширишга асқатса...


Уста Абдулазиз ва авлодлари\nЧоп этилган: 05.02.2015\n“Ҳидоят” журналини иложи борича кузатиб бораман. Журналнинг 2012 йил 7-сонида Нажот Ниёзовнинг “Қозончи авлиё” мақоласини ўқигач, менда бир қатор мулоҳазалар туғилди. Келтирилган маълумотларга қўшимча, баъзи ўринларига тузатиш киритиш…\nЧоп этилган: 03.02.2015\nСамуд қавмининг кўкаламзор ерлари кўп бўлиб, боғларидан ариқ ва анҳорлар оқиб ўтарди. Самуд қавми ҳам Од қавми сингари иморат қуриш, зироат экиш ва боғлар барпо этиш билан машҳур эди. Улар бинокорлик ва саноат ишларида Од қавмидан ўзиб…\nЧоп этилган: 22.01.2015\nЧоп этилган: 31.12.2014\nБеруний ўзигача маълум бўлган ва тарихий манбалардаги хабарларни йил ҳисобларини қўллаб аниқлашга, уларни саралаб, баъзи ўринларда астрономик кузатувлари натижасида олган хулосалари асосида таҳлил қилишга уринган. Бу борада у, айниқса,…\nМуродхўжа Солиҳий ким бўлган?\nЧоп этилган: 29.12.2014\n“Мулоқот” журналининг бундан бир неча йил олдин чиққан бир сони қўлимга тушиб қолди. Унда Севара Пўлатованинг “Мусулмонлар – тинчлик элчилари” мақоласи диққатимни тортди. Яхши ёзилган. Яқин тарихимизнинг бизга унчалик маълум бўлмаган…\nЧоп этилган: 27.12.2014\nСизга маълум, “Ўтган кунлар” романи қаҳрамони, тошкентлик Юсуфбек ҳожининг ўғли Отабек Авлиёота шаҳри остонасидаги жангларда ҳалок бўлади. Аҳмад Яссавий зиёратгоҳида Амир Темур ясаттирган қирқ қулоқли улкан қозон бор. Унинг довруғи дунёга…\nҲиндистоний ким эди?\nХХ асрнинг узлуксиз қатоғонлари не-не олиму фозилларнинг умрига зомин бўлди. Бу улуғ зотларнинг ўзлари билан бирга илмий мерослари ҳам қатоғон қилинди. Куйдирилди, кўмилди, сувларга оқизилди. Аммо бу мунаввар сиймоларнинг номини халқнинг…\nМаълумки, жаҳон маънавий ва маданий тараққиётида ўзининг буюк фарзандлари, олиму алломалари билан беқиёс ҳисса қўшган Мовароуннаҳр шаҳарлари орасида Марғилон шаҳрининг ҳам алоҳида ўрни бор. Зеро, бу кўҳна шаҳар ўзида юзлаб алломаларни…\nИслом халқаро ҳуқуқи тарихидан\n“Сияр” арабча “ҳаёт йўли”, “таржимаи ҳол”, “яшаш тарзи” каби маъноларни билдирувчи “сийрат” сўзининг кўплик шаклидир. “Сияр” сўзи Қуръони каримда келмаса-да, шу ўзакдан ясалган турли сўзлар йигирма етти ўринда учрайди. Муртазо…\nРасулуллоҳ (с.а.в.): “Мен бобом Иброҳимнинг дуосиман, Исо ибн Марямнинг башоратиман ва онамнинг тушиман”, деганлар.\nПайғамбаримизнинг “Мен бобом Иброҳимнинг дуосиман” деганларидан мурод Ҳазрат Иброҳимнинг Исмоил билан бирга Каъбани…\n2-саҳифа. Жами 26 саҳифа\nИхлоснинг аломати уч нарсада билинади: омманинг мақтови ҳам, маломати ҳам бир хил бўлиши, амаллар ичида ўзининг амалини унутиш, амалларга савобни охиратда талаб қилиш.


Пахта 2017: Ўқитувчилар ҳозирча захирада - BBC News O'zbek\nПахта 2017: Ўқитувчилар ҳозирча захирада\nБу йил Ўзбекистоннинг аксар вилоятлари ўқитувчилар ва мактабгача таълим муассасаси ходимлари ҳозирча пахтага чиқарилгани йўқ. Би-би-си тадқиқотидан маълум бўлишича, аксар вилоятларда ўқитувчилар пахтага чиқмаётган бўлса-да, теримга шай ҳолатда турибди.\nЖиззах вилоятидаги бир неча туманда ўқитувчиларнинг бу йил пахтага чиқарилмаётгани маълум бўлди. Ўтган йили бу вақти ўқитувчи ва боғча ходимлари далада юришган эди.\nЭътиборли томони вилоятнинг айни пахтага ихтисослашган ва пахта далаларининг ўртасида жойлашган аҳоли пунктларида ҳам ўқитувчилар теримга чиқарилмаган. Бироқ улар исталган маҳалда пахтага жалб қилиниши мумкин.\nЎқитувчиларнинг захирада тургани ва ёрдам керак вақти "ўз ташаббуслари" билан чиқарилиши мумкинлигини Би-би-сига Жиззах вилоят халқ таълими бошқармаси ходими тасдиқлади.\n"Ўқитувчилар ҳозирча пахтага чиқарилгани йўқ. Мабодо, ёғин-сочин бўлиб кетса, ўзларининг ташаббуси билан захирадан чиқарилади", - дейди вилоят халқ таълими бошқармаси ходими.\nХоразмда ҳам ўқитувчилар ҳозирча чиқарилгани йўқ, аммо ўқитувчилар бу ҳолатга ўта шубҳа қараётганини билдиришди. Урганчлик ўқитувчининг ҳамкасблари орасида кейинчалик "ўз ташаббуси" билан чиқарилиши мумкин, деган гап сўз юрганини айтди.\nҚорақалпоғистон Республикасида ҳам ҳозирча мактаб ўқитувчилари пахтага жалб қилинмаган. Қашқадарё вилояти ҳокимияти ҳам ҳозирча ўқитувчиларни пахтага жалб қилмаган. Фермерларга меҳнат отрядлари тузиш топширилган ва уларга ўқитувчилар киритилмаган.\nСамарқанд вилоятида айрим туманларда ўқитувчиларга "ўз ихтиёрим билан пахтага чиқаман" деган тепадан туширилган мактубга қўл қўйиб бериш сўралган. Самарқанд туманидаги биз боғланган ўқитувчининг айтишича, ҳамкасблари ушбу мактубга қўл қўйишдан бош тортишган. Вилоятда ўқитувчилар ҳозирча пахтага жалб қилингани йўқ.\nҚўшробот туманида пахта етиштирилмайди, аммо бу ердаги ўқитувчилар ҳар йили бошқа туманларга пахта теримига олиб кетилган. Ҳозирча бу туманда ҳам ўқитувчилар пахтага жалб қилинмаган.\nБу борада раҳбарият томонидан аниқ бир кўрсатма ҳам келмаган. Айрим ўқитувчилар пахта чиқилади, деса айримлари чиқилмайди, демоқда.\nҲокимлар ваъдасида турадими?\nХалқаро пресс клуб томонидан уюштирилган учрашувда Наманган, Фарғона ва Сурхондарё вилояти ҳокимлари ўқитувчи ва шифокорларни пахтага чиқармаслик ҳақида ваъда берган эди.\nБи-би-си Ўзбек хизмати Сурхондарё вилояти Жарқўрғон туманида ўқитувчилар ва мактабага таълим муассасалари ходимлари пахтага чиқмаётганини ўрганди.\n"Бу йил қаттиқ олаяпти. Чиқмайсилар дейилган. Ҳозир ўқитувчилар мактабда дарс беришяпти. Дарсдан кейин ҳам чиқмаяпти, чунки жой етишмаслиги ва бола кўплигидан дарслар икки смена ўтиляпти", деяди жарқўрғонлик суҳбатдошимиз.\nНаманганда ҳам ўқитувчилар ҳозирча пахтага чиқарилмаган. Наманган шаҳридаги маҳаллаларда ўтказилган йиғинларда ҳокимиятдан келган вакиллар пахтага чиқилса икки маҳал овқат ва килосига 500 сўмдан пул берилишинии айтиб одамларни пахтага чиқишга тарғиб қилган.\nФарғона вилоятида ўтган йили шу вақти ўқитувчилар далада бўлишган. Бироқ ҳозирча чиқарилмаган. Лекин яқин орада куч етишмай қолса чиқарилиши мумкин. Риштондан лицей ўқитувчиси Баҳодир Элибоевнинг айтишича, пахтага чиққан тақдирда ҳам сўраганларга ўқитувчи эмасмиз, деб айтиш тайинланган.\n"Фарғонада ҳозирча чиқарилгани йўқ. Аммо яқин келажакда ишчи кучи етишмай қолса, чиқасизлар деди. Ўшанда ҳам кимдир далада кўриб сўраб қолса ўқитувчи эмасмиз, деб айтасизлар деб тайинланган", дейди Баҳодир Элибоев.


26 май 2022, Тошкент вақти: 23:48\nGM Uzbekistan ширкати томонидан ишлаб чиқариладиган янги Chevrolet Malibu бизнес-класс тоифасидаги седаннинг нархи 210 миллион сўмни ташкил қилади.\nМазкур автомобил учун халқаро пластик карта орқали ҳақ тўланса, унинг нархи 110 миллион 852 минг сўм бўлади.\nGM Uzbekistan матбуот хизматининг билдиришича янги Chevrolet Malibu ширкатнинг Тошкентдаги заводида йиғилади.\nЯнги Chevrolet Malibu мутлақо ўзгача жиҳозланиши, замонавий техник ва хавфсизлик талабларига жавоб бериши айтилмоқда.\nАвтомобиль 2,5 литрли 186 от кучига эга двигательга ва 6 босқичли автомат трансмиссияга эга бўлади. Янги машина 100 километрга 10,8 литр бензин ичади.


- Авг 19, 2018\nМасжид қурилиши авжида. Барча усталар, ҳашарчилар ихлос билан ишламоқда. Ҳашарчи йигитлардан иккитаси ерга қозиқ қоқаётган эдилар. Йигитлардан бири қозиқни ушлаб турар, шериги эса, катта болғани зарб билан қозиқ устига урарди. Бир пайт болғани юқорига кўтарган йигит уни зарб билан қозиққа урмоқчи бўлганида, болға сирпаниб кетиб, қозиқни ушлаб турган йигитнинг қўлига бориб урилди. Қўлига болға урилган йигит қўлини дарҳол бағрига босди-да, «Алҳамдулиллаҳ» деди.\nЭътибор берайлик, қўлига болға келиб урилганда, Аллоҳ таолога ҳамд айтяпти. Оғриқ билан оввора бўлиб, Роббисини унутмади. Аксинча, оғриқни унутиб, Роббисини эслади. Эслаганда ҳам Унга ҳамд айтиб эслади. Бу қандай иймон!\nҲа, азизлар, танаси оғриқ, изтироб ичра турганда ҳам Аллоҳни эслаш, Унга ҳамд айтиш иймон қувватли эканидан далолат!\nМўмин одам хурсандчилик етса, Аллоҳга ҳамд айтади, Унга шукр қилади. Натижада, келган неъмат янада зиёда бўлади.\nМўмин одам мусибат, оғриқ етса ҳам Аллоҳга ҳамд айтиб, Ундан савоб умидида ўша мусибатга сабр қилади. Натижада, Аллоҳ таоло унинг мусибатини аритиб, сабрига берадиган ажрни кўпайтириб ато қилади.\nЭнди ўзимизни йигитнинг ўрнига қўйиб кўрайлик! Шундай вазиятда биз қандай йўл тутган бўлардик?! Бундай пайтда тилимизга қайси сўз келган бўларди?!\nҲар кимнинг жавоби ичида айланмоқда, тўғрими? Ҳар биримиз мазкур саволлларнинг жавобига қараб иймонимизнинг қувватини билиб, унинг нурини зиёда қилишга ҳаракат қилайлик!\nАллоҳ таоло барчамизнинг иймонимизни қувватли, нурини зиёда айлаб, Ўзининг ҳузурига иймон билан боришимизни насиб этсин!\nДругие материалы в этой категории: « “Жўйбори Калон” аёл-қизлар ўрта махсус ислом билим юртида ҳашар\tЗиёратчиларимиз муборак Мино водийсига етиб бордилар »


Туркия фазони тадқиқ этувчи саноқли давлатлар сафига қўшилмоқда | www.ziyouz.uz\nБош саҳифа ЯнгиликларТуркия фазони тадқиқ этувчи саноқли давлатлар сафига қўшилмоқда\nТуркия фазони тадқиқ этувчи саноқли давлатлар сафига қўшилмоқда\nЧоп этилган 23.11.2018 МуаллифС.Салим\nТуркияда яқин фурсатда фазовий тадқиқотлар бўйича миллий агентлик ташкил этилади. Мазкур масала бугун Туркия сиёсий доиралари ва илм-фан аҳли орасида кенг муҳокама қилинмоқда.\nПрезидент Ражаб Тоййиб Эрдўғон фазовий тадқиқотларни ривожлантириш муҳим вазифа эканини кўпдан бери таъкидлаб келади. Мамлакат етакчиси бу борадаги изланишлар кучайтирилиши, вақти келиб фазога турк астронавти учирилиши ҳақида ҳам гапирган.\nАслида, Туркияда фазовий тадқиқотлар агентлигини ташкил этиш ташаббуси анча йил илгари пайдо бўлган. Аммо турли сабабларга кўра бу ташаббус охирига етмаётган эди.\nИқтидордаги “Адолат ва тараққиёт” партияси ишлаб чиққан қонун лойиҳасига кўра, янги агентлик АҚШ, Германия, Франция, Япония каби мутараққий мамлакатлар тажрибасини уйғунлаштирган ҳолда, фазовий соҳадаги лойиҳаларни мувофиқлаштириш, илғор аэрокосмик тизимларни ишлаб чиқиш ва жорий этиш билан шуғулланади. Келажакда эса мамлакатда космонавтлар тайёрлаш маркази, илмий тадқиқот лабораториялари ҳамда бошқа тузималарни ўз ичига олган фазовий шаҳарчага асос солинади.\nХўш, фазовий тадқиқотлар агентлиги ҳозирги шароитда Туркия учун қанчалар муҳим?\nЯнги агентлик фазони тадқиқ этиш борасида мамлакатга улкан имкониятлар эшигини очади. Аввало, Туркия фазовий тадқиқотлар бўйича алоҳида бошқарув идорасига эга саноқли давлатлардан бирига айланади. Фазони илмий ўрганиш жуда катта маблағ талаб этгани боис дунёнинг саноқли мамлакатигина бу бўйича алоҳида тузилмага эга.\nҚолаверса, мамлакат мустақил равишда сунъий йўлдошлар ишлаб чиқариш ва учириш ҳамда экспорт қилиш имконига эга бўлади.\nТуркия биринчи сунъий йўлдошини 1994 йилда учирган. 1996 ва 2001 йилларда Европанинг “Airbus” консорциуми кўмагида орбитага яна иккита сунъий йўлдош чиқарилган. Кейинроқ яна учта ҳарбий ва кузатув сунъий йўлдошлари учирилган. Шу тариқа кейинги чорак аср ичида мамлакат ўнга яқин сунъий йўлдош учирди. Аммо уларнинг барчаси ҳамкор давлатларга тегишли космодромлар орқали орбитага чиқарилган.\nФазовий тадқиқотлар агентлиги ташкил этилиши билан Туркия ўз космодромига эга давлатлар сафига кириши ҳамда сунъий йўлдошларни мустақил ишлаб чиқариб, учириши мумкин бўлади. 2016 йил ҳолатига кўра, орбитада 50 та давлатнинг сунъий йўлдоши бор. Аммо улардан фақат ўнга яқин давлат ўз космодромига эга.\n2018-2019 йилларда, шунингдек, Türksat 5A ва Türksat 5B сунъий йўлдошларини учириш режалаштирилган. Туркия Республикаси эълон қилинганининг 100 йиллиги – 2023 йилда сунъий йўлдошлар сонини янада ошириш белгиланган.\nБундан ташқари, Туркия фазовий тадқиқотлар соҳасида маҳаллийлаштириш дастурини амалга оширмоқчи, яъни бу борада хорижий давлатларга тобеликни камайтирмоқчи. Давлатга қарашли Türksat сунъий йўлдош оператори маълумотига қараганда, Türksat-5А йўлдошининг 25 фоизи маҳаллий ишлаб чиқарувчиларга тегишли бўлса, 2020 йилда учириладиган Türksat-6А тўлиқ миллий маҳсулот бўлиши кўзда тутилган.\nФазовий тадқиқотлар агентлиги, қолаверса, миллий хавфсизлик, мудофаа каби стратегик соҳаларни янада такомиллаштириш, дунё илм-фанига янги кашфиётлар туҳфа этишга хизмат қилади. Сирасини айтганда, янги агентлик NASA (АҚШ), ESA (Европа) каби илғор тузилмага айланиши кутилмоқда.\nТуркия кейинги йилларда йирик ислоҳотларни амалга ошириб, 2023 йилга мўлжалланган стратегик мақсад сари интилмоқда. Фазовий тадқиқотлар агентлигининг очилиши эса бу йўлдаги навбатдаги дадил қадам саналади. Янги тузилма фазовий технологиялар ёрдамида тараққиёт ва хавфсизликни таъмин этиш, янги табиий бойликларни топиб, аҳоли фаровонлигини оширишга ҳам хизмат қилади.\nБоя таъкидланганидек, Туркия раҳбарияти биринчи турк фазогирининг парвози устида ҳам бош қотирмоқда. Маълумотларга қараганда, Туркия космонавт тайёрлаш бўйича Япония, Россия ва АҚШ мамлакатлари таклифларини ўрганмоқда. Масалан, Япония томони битта космонавтни тўлақонли тайёрлаш учун 25 миллион доллар кераклиги маълум қилган. Музокаралар ижобий натижа берса, орзулар рўёбга чиқиб, биринчи турк фазогири парвози амалга ошиши мумкин.\nРасмий Анқара соҳа бўйича халқаро ҳамкорликни янада кучайтиришга интилмоқда. Масалан, ўтган йили Япония билан фазовий технологиялар соҳасида шартнома имзолади. Бунга кўра, Япония бир неча йил давомида Туркияда фазовий технологиялар инфраструктурасини бунёд этишда кўмаклашади.\n2017 йил ноябрда президент Ражаб Тоййиб Эрдўғон Американинг дунёга машҳур “Space X” компанияси асосчиси Илон Маскни қабул қилди. Мазкур учрашувда ҳам кўплаб долзарб мавзулар қаторида фазовий тадқиқотлар масаласи муҳокама этилган.\nТуркия кейинги йилларда иқтисодий жабҳада катта ютуқларга эришди. Мамлакатнинг дунё майдонида ва геосиёсатда ўрни янада ошди. Расмий Анқара бугун минтақавий ва глобал муаммоларни ҳал этишда фаол қатнашмоқда. Бу жиҳатдан, фазовий тадқиқотлар бўйича миллий агентликнинг ташкил этилиши мамлакат учун стратегик аҳамиятга эга қарордир. Негаки, миллий агентликнинг ташкил этилиши мамлакатнинг глобал нуфузини янада мустаҳкамлайди.\n1957 йил 4 октябрда Совет Иттифоқи илк бор “Спутник-1” деб номлаган Ер сунъий йўлдошини учирган эди. Орадан кўп ўтмай, 1958 йил 31 январда АҚШ “Юпитер-С” сунъий йўлдошини орбитага чиқарди. Шу тариқа дунёнинг пешқадам давлатлари ўртасида фазони “забт этиш” бўйича кимўзар мусобақа бошланди. Ижтимоий-сиёсий ва иқтисодий муаммоларни босқичма-босқич ҳал этган Туркия ҳам вақти-соати келиб пешқадамлар баҳсига дадил қўшилмоқда.\n← Аввалги Аввалги Ляньюньган: Хитойнинг шарқий дарвозаси\nКейинги → Кейинги: 1919 йилда суратга олинган олмон фильми Ўзбекистон шаҳарларида намойиш этилади


Бугун Туркиянинг Самсун шаҳрида Туркия бош вазири Ражап Тайип Эрдўған ва Россия президенти Владимир Путин янги газ қувурининг ишга туширилиш маросимида қатнашди.\n05 март 2021, Тошкент вақти: 09:59\nРоссия жанубидаги табиий газ Қора денгиз остидан ўтувчи мазкур қувур орқали энди Самсун портига етиб келади.\nЛойиҳани Италиянинг ЕНИ ширкати амалга оширгани боис¸ бугунги маросимда Италия бош вазири Силвио Берлускони ҳам қатнашди.\nҚиммати 3 миллиард 200 миллион долларлик ушбу газ қувурлари ҳозирча жаҳонда денгиз остидан ўтувчи энг чуқур қувурдир.\nБугунги маросимдан сўнг суҳбатлашган Россия ва Туркия раҳбарлари икки давлат ўртасидаги савдо ва ëнилғи ҳамкорлигини муҳокама қилдилар.


Ироқ касалхонасидаги ёнғинда ўлганлар сони 92 нафарга етди\n20 май 2022, Тошкент вақти: 16:34\nКислородли баллонлар турган жойни тозалаётган ироқлик аёл, Бағдод, 2021 йил 25 апрели.\nИроқнинг Носирия шаҳридаги касалхонанинг коронавирус бўлимида чиққан ёнғин натижасида ҳалок бўлганлар сони 92 кишига етди. Дастлаб 12 июль куни юз берган ёнғинда 52 киши нобуд бўлгани хабар қилинганди.\nЁнғинга кислородли баллоннинг портлаши сабаб бўлгани тахмин қилинмоқда. Ёнғинда юз нафардан кўпроқ киши турли жароҳатларни олган. Аввалроқ жароҳатланганлар сони 22 киши экани билдирилган эди.\nШу йил апрель ойида Ироқ пойтахти Бағдодда ҳам коронавирусга чалинганлар учун ихтисослаштирилган шифохонада кислородли баллон портлаши оқибатида ёнғин бўлган. Ёнғинда камида 82 киши ўлган, 110 киши жароҳатланганди.


ОАВ: Ўзбекистонда йўл маданияти амалда тасдиғини топмаяпти\n18:08 / 15.08.2015\nЎзбекистон кўчаларидаги йўловчилар ҳам, ҳайдовчилар ҳам йўл маданиятига, машина бошқариш маданиятига амал қилмаяпти, бу эса йўлларда кўплаб бахтсиз ҳодисаларнинг рўй беришига олиб келмоқда. Буни “Новости Узбекистана” мухбири Эльвина Саркисова ўз материалида таъкидлаб ўтди.\n“Афсуски, “машина бошқариш маданияти” тушунчаси мамлакатимизда амалда тасдиғини топмаяпти: ҳайдовчилар ҳам, пиёдалар ҳам йўл ҳаракати қоидаларини осонлик билан, виждонлари ҳеч ҳам қийналмай бузади”, – нолийди журналист.\nУнинг таъкидлашича, шаҳар транспорти хизматларидан фойдаланадиган талабалар, ишчилар, нафақахўрлар, ҳомиладор аёллар ўзини хавфсиз сезмайди. “Бизга Диснейленд нима керак? Ўзимизда “Америка тоғлари” бор”, – деб ҳазиллашади автобус йўловчилари.\nАвтобус ҳайдовчилари манзилга тезроқ ва осонроқ етиб олиб, масъулияти зиммаларидан соқит қилиш йўлида йўловчиларнинг қулайлиги ва хавфсизлиги ҳақида ўйламайди. Автобусларда кетаётган йўловчилар кўпинча ҳайдовчилардан кўнгли тўлмай, улар одамларни “картошка ёки ўтиндай” ташишидан нолийди.\n“Автобус ҳайдовчилар бекатларда 20 дақиқалаб туриб, сўнг катта тезликда манзилга ошиқишни одат қилганлар. Натижада йўловчилар жабр чекади”, – дейди мактаб ўқувчиси Булатова Алсу.\nБундан ташқари, айрим автобуслар ўзига хос “пойга” уюштиришади: бир-бирига яқинлашиб қолганида бекатга тезроқ етиб бориб, кўпроқ йўловчи тўплашга ҳаракат қилишади, бунинг натижасида тезлик чекловларини ҳам бузишади, айрим ҳолларда эса светофорнинг қизил чироғига ҳам ўтиб кетишади.\n“49-рақамли йўналишли автобусда узоқ вақт эълон осиғлиқ турди. Унда қуйидаги сўзлар ёзилган эди: 10 дақиқа қўрқсангиз, уйга етиб оласиз. Ҳа, бу ҳазил. Одамлар уни ўқийди, жилмайиб қўяди, уйга етиб боргач эса, ёзувни унутади. Аммо кимлардир учун бу охирги ўқилган матн бўлиши мумкин”, – хулоса қилди журналист.


Халқ таълими вазирлиги IT-компанияларни ҳамкорликка чақирмоқда – Газета.uz\nХалқ таълими вазирлиги IT-компанияларни ҳамкорликка чақирмоқда\nХалқ таълими вазирлиги АКТ соҳасида фаолият юритувчи компанияларни давлат-хусусий шерикчилиги кўринишидаги ҳамкорликка таклиф этмоқда.\nLotinchada 6 август 2018, 23:25 Жамият\nХалқ таълими вазирлиги технологиялар ва дастурий маҳсулотлар ишлаб чиқарувчиларга мактабларда АКТни жорий этиш йўлида давлат-хусусий шерикчилиги кўринишида ҳамкорлик қилишни таклиф қилмоқда.\nўқув тарбия жараёни;\nкадрлар бўйича ресурслар;\nШу билан бирга ҳамкорлар тез сотиш ёки бир марталик даромад кўришни эмас, балки жамият фаровонлиги йўлида ва ўзаро манфаатни кўзлаб узоқ муддатли ҳамкорликни афзал билишади, дейилади хабарда.\n2. Ҳамкор компания молиялаштириш Халқ таълими вазирлиги ёки унинг бўлинмалари, мактаб ва ўқитувчилар томонидан амалга оширилишини кутмайди. Ота-оналар ва болалар учун хизматлар пуллик бўлиши мумкин, бироқ фақатгина ихтиёрий равишда амалга оширилиб, ҳеч қандай тўловларга мажбурлашга йўл қўйилмайди. Бевосита потенциал истеъмолчиларга (5,2 млн бола, 10 млндан ортиқ ота-она) маркетингга оид ва бошқа маълумотлар, реклама ва big data хизматларини кўрсатиш орқали монетизация қилиш имкони бўлади.\n3. Мактабларгача маълумотларни юбориш тармоқлари инфраструктураси давлат томонидан ҳал қилиниши назарда тутилган. Шу билан бирга, мактаб ичида инфраструктура (локал тармоқ) ва маълумотлар омбори (дата марказ)лар ривожланиши масалалари асосан ҳамкор компания ҳисобида бўлади. Шунингдек, инфраструктура масалалари ечими ҳамда мобил алоқа орқали маълумотларни юбориш ҳам ҳамкор компания ҳисобида бўлиши мумкин.\n4. Ҳамкор компания шу каби системалар ишлаб чиқариш ва амалга татбиқ қилиши бўйича тажрибага эга бўлиши керак. Кучли юкланган системаларни тузиш ва кўп сонли фойдаланувчилар билан тижоратлаштириш муҳим устунликлар ҳисобланади. Ҳамкорлик ҳақидаги таклифлар қуйидаги электрон почта манзиллари орқали: ict@xtv.uz ёки ict.uzedu@gmail.com 20 августга қадар қабул қилинади.\nТелефон: 0(371) 202−13−93 (ички рақами 103)


Янги қарор кўпчиликни чўчитмоқда\nТўлқин Вазирлар Маҳкамасининг 2004 йил 20 декабрдаги қарорига мувофиқ 2005 йилнинг 1 февралидан бошлаб Ўзбекистондаги барча давлат ва нодавлат телерадиокомпанияларига танлов асосида янги лицензиялар берилади.\n“Телерадиоэшиттириш соҳасида радиочастота спектридан фойдаланишни самарали таъминлаш чора-тадбирлари тўғрисида”ги ушбу қарорда 1 февралдан бошлаб радиочастоталарни тақсимлаш ҳамда теле ва радиоэшиттиришлар тарқатиш (трансляция қилиш) соҳасида фаолият кўрсатиш ҳуқуқини берадиган лицензиялар бериш танлов асосида амалга оширилиши белгиланган.\nҚарорга кўра, давлатга тегишли ёки мулкидаги давлат улуши 50 фоиздан кам бўлмаган теле ва радиостанциялар, компанияларга танловдан ташқари лицензия берилади.\nАлоқа ва ахборотлаштириш агентлиги ходими Алмира Гатаулинанинг сўзларига қараганда, танлов низомида қўйиладиган талаблар, тақдим этилиши керак бўлган ҳужжатлар, таклифларни баҳолаш мезонлари батафсил ёзилган. Бунда станция қандай кўрсатув ёки эшиттиришлари эфирга узатиши, уларнинг техник ечими замон талабларига жавоб бериши, савияси инобатга олинади.\nҚарорга биноан, жорий йилнинг 1 февралидан бошлаб мамлакатдаги телерадио компания ва станциялар ўзларига тегишли барча маълумотларни танловга тақдим этади. Агар ҳужжатлар талабларга жавоб берса, улар фаолиятини давом эттириш учун лицензияни қўлга киритади. Акс ҳолда лицензиядан маҳрум этилади.\nАнгрендаги “Орбита” телестанцияси Тамара Прокофьеванинг таъкидлашича, танлов низоми билан танишиш жараёнида жуда кўп саволлар туғилади. Масалан, ретрансляция ҳақида ҳужжат тақдим этиш сўралган. Бироқ лицензияга эга бўлмай туриб, қандай қилиб ретрансляция билан шуғулланиш мумкин, деган савол туғилади.\n“Интерньюс-Ўзбекистон” ташкилоти раҳбари Холида Анорбоеванинг фикрича, бу қарор қабул қилинишига сабаб назоратни янада кучайтиришга уринишлир. Чунки бу ҳужжат, аввало, давлат телевидениеси ва радиоси дастурларини намойиш этишни талаб қилади. Бу эса нодавлат телевидениеларнинг ўз кўрсатувларини эфирга узатишга кам имконият қолдиради.


Россияда ўзбек қочқини қўлга олинди ва озод этилди\nЎзбекистонлик қочқин Ўринбой Эргашев Россияда биринчи марта қўлга олинаётгани йўқ.\n6 сентябр куни Россиянинг Санкт-Петербург шаҳрида андижонлик Ўринбой Эргашев ҳибсга олиниб, сўнгра озод этилди. Бир йилдан буён қочқинлик мақомини сўраётган Ўринбой Эргашев Ўзбекистон ҳуқуқ-тартибот идоралари томонидан қидирувга берилган.\n6 сентябр куни Россиянинг бир қанча ахборот агентликлари томонидан “террорчи” деб айтилаётган 53 ёшли Ўринбой Эргашев Интерпол ходимлари томонидан Санкт-Петербург шаҳрида қўлга олинган.\nУнинг адвокати Олга Цейтлинага кўра, Россия Федерацияси Олий суди Ўринбой Эргашевни Ўзбекистонга экстрадиция қилиш ҳақида қарор чиқарган.\n- Унинг 6 сентябр куни ушлангани экстрадиция ҳақидаги Олий суд қарори кучга кирганлиги билан боғлиқ. Европа суди қарорига кўра, Ўринбой Эргашев Ўзбекистонга экстрадиция қилиниши маън этилган. Шунинг учун уни озод қилишди, деди Ўринбой Эргашевнинг ҳимоячиси.\nОлга Цейтлина айни пайтда ўз ҳимояси остидаги Ўринбой Эргашевнинг аҳволи қониқарли эканлигини айтди.\nҲимоячи Ўринбой Эргашевни Ўзбекистонга бериб юборилишининг олдини олиш борасидаги Европа судига берган аризаси қондирилишига ишонади.\n- Биз бу ишни Европа судида ютамиз, чунки Ўзбекистонга диний жиноятлар қилганликда айбланганларни экстрадиция қилиш таъқиқланган, деди Ўринбой Эргашевнинг ҳимоячиси Олга Цейтлина.\nАндижон вилоятининг Қўрғонтепа туманига қарашли Маъмуробод қишлоғидан бўлган 53 ёшли имом Ўринбой Эргашев Андижон воқеаларидан сўнг диндорларга бўлган таъқиблардан қочиб Россияга келган.\n2009 йилдан бери Ўринбой Эргашев бир неча бор Тошкент сўровига кўра Санкт-Петербургда ҳибсга олинган.\nУнга Ўзбекистон Жиноят кодексининг 159-, 244-моддалари бўйича "Конституциявий тузумга тажовуз қилганлик", "Диний ташкилотлар тузганлик, уларга раҳбарлик қилганлик" каби бир қанча айбловлар қўйилган.\nЭргашевнинг ўзи диний экстремистик ташкилотларга алоқаси бўлганини қатъиян инкор этиб келмоқда.\nРоссиялик ҳуқуқ фаоли Елена Рябининага кўра, Ўринбой Эргашев 90-йиллар ўрталарида бедарак йўқолган андижонлик таниқли имом Абдували қори Мирзаевнинг тарафдорларидан бири бўлгани учун таъқибга учраган ва фақат диний қарашлари сабабли қидирувга берилган.\n2009 йил апрелида Ўринбой Эргашев Санкт-Петербургда Россия Федерал муҳожирлик хизматига қочқинлик мақомини сўраб мурожаат қилган.


ЎзА - Истироҳат боғларини ташкил қилишга оид талаблар белгиланди\nИстироҳат боғларини ташкил қилишга оид талаблар белгиланди\n20.08.2018 14:51 Чоп этиш версияси\nИстироҳат боғлари ва яшил зоналарни ташкил этиш методологияси тўғрисидаги низомни тасдиқлаш ҳақидаги Ҳукумат қарори қабул қилинди. Бу ҳақида Адлия вазирлигининг “Ҳуқуқий ахборот” канали хабар қилмоқда.\nТасдиқланган низомга мувофиқ истироҳат боғлари аҳоли пунктларининг бош режалари ва батафсил режалаштириш лойиҳалари асосида ташкил этилади.\nИстироҳат боғларига қуйидаги талаблар қўйилади:\n•\tюқори технологик, замонавий асбоб ускуналар, технологиялар ва аттракционлар билан жиҳозланганлик;\n•\tзамонавий ландшафт дизайнининг кўлланилганлиги;\n•\tфаввораларни қуриш;\n•\tвелосипед йўлакчалари, болалар аттракционлари ва оилавий дам олиш объектларини ободонлаштириш;\n•\tмаданий-дам олиш хизматларидан фойдаланиш тизимининг мавжудлиги.\nИстироҳат боғлари ҳудудларида оилавий дам олиш объектлари, ёзги театрлар, лекторийлар, ўқиш заллари ва кутубхоналар, аттракционлар, рақс заллари, тирлар ва бошқалар фаолият юритиши лозим.\nШаҳар ўрмонлари, хиёбонлар, истироҳат боғлари, шаҳар боғлари, пиёда юриш учун мўлжалланган хиёбонлар яшил зоналар таркибига киради.\nИстироҳат боғини ташкил этишда иштирок этишни истаган хусусий шерик ўзи ҳақидаги маълумотлар, лойиҳани амалга ошириш мақсадлари, тахмин қилинаётган объект ёки ер участкаси тўғрисидаги маълумотлар илова қилинган аризани давлат шеригига тақдим этади.\nАриза 10 кун мобайнида кўриб чиқилади.\nДавлат шериги ҳудуд аҳолиси эҳтиёжларидан, шунингдек жисмоний ва юридик шахслардан тушган таклифларни ўрганиш натижалари асосида танлов эълон қилади. Танлов бошланишидан аввал 30 календарь кун мобайнида танлов савдоларини ўтказиш тўғрисидаги маълумотлар эълон қилинади.\nТанлов комиссияси томонидан ижобий тавсифланган хусусий шерик ўн иш куни мобайнида ижара шартномаси ёки консессия битими тузади.


САЙЛОВЧИ КЎТАРГАН МАСАЛА - Ўзбекистон овози газетаси\nСАЙЛОВЧИ КЎТАРГАН МАСАЛА\nжавобсиз қолмаслиги зарур\nМаълумки, жорий йил май ойининг охирги ҳафтасида Олий Мажлис Қонунчилик палатаси депутатларининг ўз сайлов округларида сайловчилар билан учрашувлари бўлиб ўтди. Депутатларнинг қайд этишича, учрашувларда кўплаб муҳим ижтимоий масалалар кўтарилган, фикр-мулоҳазалар билдирилган. Бу таклифлар фракциянинг келгуси фаолияти йўналишларини янада аниқ белгилаб олишда долзарб аҳамиятга эга бўлади.\nСаттор РАҲМАТОВ, 119-Чироқчи сайлов округидан Олий Мажлис Қонунчилик палатаси депутати, ЎзХДП фракцияси аъзоси:\n— Тўғриси, олдинги чақириқдаги учрашувларда сайловчилар асосан «Банкдан неча фоизга кредит олиш мумкин?», «Менга моддий ёрдам керак, бунинг учун кимга мурожаат қилишим лозим?» «Кредит ўз вақтида қайтарилмаса нима бўлади?» каби саволларни кўпроқ беришарди. Бу галги учрашувлар эса бошқача тарзда ўтди. Сайловчилар қонунлардаги ўзгартишлар, янги қонунлар, уларнинг мазмун-моҳияти ҳақида сўрашди. Масалан, учрашувлар чоғида «Электрон тижорат тўғрисида»ги, «Ташувчининг фуқаролик жавобгарлигини мажбурий суғурта қилиш тўғрисида»ги қонунларни шарҳлаб бердим. Бир сўз билан айтганда, сайловчиларнинг қонунчиликдан хабардорлиги, ҳуқуқий маданияти юксалаётгани учрашувларда яққол сезилди.\nЯна бир гап. Учрашувлар давомида сайловчилар асосан ҳудудларнинг ижтимоий-иқтисодий ҳолати, кўпчиликни ўйлантираётган масалаларни ҳал қилиш бўйича мурожаат этишди. Очиғи, бу мени жуда қувонтирди. Нимага десангиз, бир кишининг муаммосини ҳал қилиб бериш бошқа-ю, катта бир ҳудуд аҳолисини ўйлантираётган муаммони ҳар томонлама чуқур ўрганиб, уни ҳал этиш бутунлай бошқа масала.\nЧироқчи тумани «Эски анҳор» қишлоқ фуқаролар йиғинидаги учрашувлардан бирида сайловчилар тоза ичимлик суви билан боғлиқ масалани кўтаришди. Маълум бўлишича, «Ободон» қишлоғидан шифобахш минерал сув чиққан. Фақат ундан фойдаланиш учун шароит етарли эмас экан.\nБиз ўз сайлов округимизга борганимизда аҳоли мурожаатлари асосида жойлардаги ижтимоий муаммоларни ҳам чуқур ўргандик. Масалан, касб-ҳунар коллежлари фаолияти билан танишганимизда бир муаммо кузатилди. Гап шундаки, баъзи ҳудудлардаги касб-ҳунар коллежларида электр энергиясида узилишлар бўляпти. Бу коллежларда таълим сифатига салбий таъсир этмоқда. Оқибатда ўқувчиларнинг дарс жараёнида компюьтердан, тикув машинасидан ҳамда касб ўргатувчи бошқа асбоб-ускуналардан фойдаланиш имконияти чекланиб қолмоқда.\nБиз депутатлар, ҳудудлардаги ислоҳотларга масъул кишилар, шунингдек, жойлардаги мутасадди раҳбарлар бир ҳақиқатни тан олишимиз керак. Бугун сайловчилар ҳақ-ҳуқуқини яхши билади, нима тўғрию, нима нотўғрилигини чуқур тушунади. Сайловолди учрашувларида бунга яна бир бор амин бўлганмиз.\nҲозир сайловчилар парламент ислоҳотлари ва уларнинг маъно-мазмуни ҳамда аҳамиятини тушунади, ўзлари сайлаган депутатдан фақат амалий ишлар кутади, керак бўлса, талаб қилишни ҳам билади. Шунинг учун сайловчилар кўтарган масалалар, саволлар эртага жавобсиз қолиб кетмаслиги зарур. Биз шунга астойдил интилишимиз керак.\nБаҳромжон ОБИДЖОНОВ, 96-Олтиариқ сайлов округидан Олий Мажлис Қонунчилик палатаси депутати, ЎзХДП фракцияси аъзоси:\n— Янги қабул қилинган қонунлар, айрим қонунларга киритилаётган ўзгартишлар ҳақида кўп савол-жавоблар бўлди. Биз фуқаролардан тушган мурожаатлар орасидан жойларнинг ўзида ҳал бўладиган ижтимоий масалаларни ажратиб олиб, маҳаллий давлат ҳокимияти органлари билан ҳал қилишни режалаштирган эдик. Шу боис сайлов округларида аҳолининг табиий газ, электр энергияси ва тоза ичимлик суви билан таъминланганлик аҳволи, пенсия, нафақа ва стипендияларнинг вақтида берилиши ҳамда тўлов терминаллари билан боғлиқ масалаларга алоҳида эътибор қаратдик. Учрашувларда ҳам айни масалалар бўйича кўплаб савол ва таклифлар тушди.\nМасалан, Олтиариқ туман Марказий шифохонасидаги учрашувда касалхона ходимлари томонидан шошилинч тез тиббий ёрдам бўлимига тез ёрдам машиналарига эҳтиёж борлиги айтилди.\nБоғдод тумани «Самарқанд» қишлоғидаги учрашувда сайловчи Мўътабар Тожиеванинг таъкидлашича, қишлоқ мактабида баскетбол майдончаси қурила бошланган, аммо қандайдир сабаблар билан охирига етказилмай қолган. Қурилиш ишлари давом эттирилиб, майдонча ишга туширилса, мактаб ўқувчиларининг спорт билан шуғулланиш имкониятлари кенгайган бўларди...\nУмуман олганда, сайловчилар томонидан ижтимоий масалалар бўйича кўплаб таклифлар айтилди. Албатта, уларни ҳал этиш чораларини кўриш биз депутатларнинг асосий вазифамиз. Ҳаёт ҳеч қачон бир жойда тўхтаб турмайди, замон ривожлангани сари талаб ва эҳтиёжлар ҳам ўзгариб бораверади. Айниқса, бозор иқтисодиётини янада ривожлантириш йўлидаги ислоҳотлар чуқурлашиб бораётган, янгича мезон ва тартиб-қоидалар юзага келаётган даврда турли масалалар пайдо бўлиши табиий жараёндир. Шундай экан, ҳар биримиз қатъийлик кўрсатишимиз, тажрибамизни ошириб боришимиз, изланишдан тўхтамаслигимиз талаб этилади.


Бинобарин, мамлакатимизда оналик ва болаликни муҳофаза қилиш давлат сиёсатининг стратегик йўналишларидан бири этиб белгиланганки, бунинг замирида миллат генофондини яхшилашдек улуғвор мақсад мужассам. Юртимизда 2000 йил “Соғлом авлод йили”, 2001 йил “Оналар ва болалар йили”, 2008 йил “Ёшлар йили”, 2010 йил “Баркамол авлод йили”, 2014 йил “Соғлом бола йили”, 2016 йил “Соғлом она ва бола йили” деб эълон қилингани ҳамда шу муносабат билан Давлат дастурларининг бажарилгани бу борадаги эзгу ишларга мустаҳкам асос бўлиб хизмат қилмоқда.\nМаълумот учун айтиш жоизки, мустақиллик йилларида бола ҳуқуқларига доир 100 дан ортиқ қонун ҳужжатлари қабул қилинди. Бугунги кунда Ўзбекистон Республикаси болалар ҳуқуқ ва эркинликларини ҳимоя қилишга оид 38 та халқаро ҳужжатнинг иштирокчисидир.\nФарзанд туғилганида нафақат ота-она, балки яқинлар ҳам хурсанд бўлади. Жамиятда ҳар бир инсон фарзанд кўрган кунни ҳаётининг энг қувончли онларидан бири, деб билади. Фарзанд туққан аёл қадр топади. Оналик шарафига муяссар бўлади. Ўзини бахтиёр ҳис қилади. Ота, айниқса, биринчи фарзанди дунёга келганида еру кўкка сиғмайди. Хонадондан гўдак йиғиси ва яқинларининг кулгиси эшитилади.\nХалқимиз уй қуриб, тўй қилиб чарчамайдиган, фарзанд учун жонини берадиган, етимнинг бошини силаган халқ. Шу ўринда таққос ва хулоса учун ушбу далилларга эътибор қаратинг: Европанинг айрим давлатларида туғилиш даражаси пасайиб кетди. У ердагилар: “Фарзанд ҳаёт завқига халал беради”, деган фикрдадирлар. Қолаверса, аборт қилдириш қонунийлашгани ва ишлаётган аёллар фарзанд кўришни хоҳламаслиги “кўҳна қитъа”да туғилишнинг кескин камайишига сабаб бўлмоқда.\nўарб давлатларининг ўн бештасида ўтказилган тадқиқот натижаларига кўра, бир аёлга 1,3 бола тўғри келади. Хусусан, Европа Иттифоқига аъзо ўлкаларда туғилиш жуда кам. Чехия, Словения, Латвия ва Польша давлатлари туғилиш бўйича охирги 10 йилда энг паст кўрсаткичга тушган. Агар Чехияда ҳолат шу зайлда давом этса, 40 йилдан сўнг аҳоли сони 20 фоиз камаяркан.\nТаассуфки, бир қатор давлатларда ёшлар жиддий муаммолар билан тўқнаш келади. Ўн миллионлаб ўғил-қизлар мактабга қатнамайди. Қатнайдиганлари ҳам етарлича билим олиш имкониятига эга эмас. Айрим мамлакатлардаги нотинч вазият, ишсизлик охир-оқибатда фарзандлар тақдирини аянчли ҳолатга солиб қўймоқда.\nБу маълумотлар билан танишганда, беихтиёр юртимизда фарзандларимиз учун яратиб берилган шарт-шароитлар кўз олдимизга келади. Негаки, бугунги кунда амалга оширилаётган барча ижобий ўзгаришлар замирида ҳар томонлама баркамол — жисмонан соғлом, ақлан етук, нафақат кўплаб билимларни, ҳозирги даврда талаб катта бўлган касб-ҳунарларни эгаллаган, мустақил ва ижодий фикрлашга қодир, интеллектуал салоҳияти юксак ёш авлод тўғрисида ғамхўрлик қилишдек устувор мақсадлар мужассам.\nҚолаверса, юртимизда имконияти чекланган болалар учун ҳам алоҳида ғамхўрлик кўрсатилади. “...Ҳар бир бола оила бағрида яшасин, мактабга қатнасин, тенгдошлари билан мулоқотда бўлсин, спорт билан шуғуллансин ва ўзини бахтиёр ҳамда ҳимояланган деб ҳис қилсин”, деган шиор остида фаолият юритувчи Вазирлар Маҳкамаси ҳузуридаги мустақил ташкилот — Республика болалар ижтимоий мослашув маркази (РБИММ) ана шу эзгу мақсадга хизмат қилмоқда.\nТасаввур қилинг: фарзанд жисмонан улғаймоқда, аммо руҳий ва ақлий жиҳатдан орқада қолаяпти. Буни сезган ҳар бир ота-она, табиийки, ташвишга тушади, изтироб чекади. Ваҳолонки, ташвишланишга ҳожат йўқ. Зеро, ушбу марказда имконияти чекланган болалар ўртасида инклюзив таълимни йўлга қўйиш, ҳимояга муҳтож болалар ва уларнинг оилаларига мажмуавий, манзилли психологик-педагогик ва ҳуқуқий ёрдам кўрсатиш каби вазифалар бажарилади. Бундан ташқари, у ерда ижтимоий ночор гуруҳдаги жисмоний-руҳий ёки ақлий ривожланишида нуқсони бўлган, оғир сурункали касалликларга чалинган ногирон болаларга алоҳида меҳр кўрсатилади. Уларнинг соғлом тенгдошларидан қолишмай тарбия топишларига кўмак берилади. Бинобарин, марказ Халқ таълими, Соғлиқни сақлаш, Олий ва ўрта махсус, Маданият вазирликлари, “Соғлом авлод учун”, “Маҳалла” хайрия жамғармалари, “Камолот” ёшлар ижтимоий ҳаракати каби давлат ва ноҳукумат ташкилотлари, шунингдек, БМТнинг Ўзбекистондаги агентликлари — ЮНИСЕФ, ЮНЕСКО, Тараққиёт Дастури ва бошқа халқаро тузилмалар билан ҳамкорлик қилиши ҳам бежиз эмас.\nМарказнинг Ахборот-консалтинг хизмати (АКХ) ҳимояга муҳтож болалар гуруҳига амалий-мажмуавий ёрдам кўрсатиш учун ташкил этилган. Мутахассислар томонидан илмий-услубий, ҳуқуқий, психологик-педагогик, таълимий хизматлар амалга оширилиб, коррекция ва реабилитация ишлари олиб борилади. Бугунги кунга қадар бу ерда ногиронлиги ва психологик муаммоси (болалар мия фалажи, психик ва нутқий ривожланишида кечикиш, турли даражадаги ақлий қолоқлик, болалар аутизми, Даун синдроми) бўлган 1 ёшдан 18 ёшгача оралиқдаги болаларга ёрдам берилади. Умуман гапиролмайдиган, эшитмайдиган, юролмайдиган болалар мутахассислар муолажасидан сўнг шифо топиб кетган ҳолатлар кўп. Уларнинг ота-оналари кўзларида ёш билан ташаккур айтишади.\nАслида, ҳар қандай жамият соғлом ва баркамол, Ватанига садоқатли, имон-эътиқодли фарзандлари билан фахрланади, уларга суянади. Шундай фазилатларга эга авлодни тарбиялаб вояга етказган халқ келажакка комил ишонч билан қарайди. Энг муҳими, оналар ва болалар саломатлигини мустаҳкамлашга йўналтирилган бу каби эзгу ишлар 2017 йил — Халқ билан мулоқот ва инсон манфаатлари йилида ҳам давом эттирилиб, оилалар қувончига қувонч қўшаверади.\nМазкур рукндаги бошқа мақолалар: « Сув ресурсларидан оқилона фойдаланиш — долзарб вазифа\tЭкологик тарбия оилада шаклланади »


Суронли йиллар хотиралари — Ishonch Gazetasi\n«Умр — чопиб кетаётган кийикнинг соясида бир оз сояламоқ», деган эди донишмандлардан бири. Ортимизда қолаётган йўлнинг ёруғ хотираларга бойлиги эса ўтаётган фурсатга шукрона қилишга ундайди бизни. 101 баҳорни қаршилаётган Иккинчи жаҳон уруши қатнашчиси, Мудофаа вазирлиги фахрийси Зубайдулла ота Тошматов ҳам бугун ўтаётган ҳар бир дақиқадан рози, қилган хизматлари эътироф этилаётганлигидан мамнун.\nЧирчиқ шаҳри Алишер Навоий кўчасидаги 46-хонадонга кириб борарканмиз, қийғос очилган настариннинг хуш бўйи димоққа урилади. Олча, гилос дарахтларининг оқ ғунчаларидан қолишмаймиз, дегандек, токчадаги уй гуллари ҳам тароватини кўз-кўз қилишга уринади. Тошкент ҳарбий округи фахрийлар ишлари бўйича кенгаши раиси Авазбек Номозов, Чирчиқ олий танк қўмондонлик-муҳандислик билим юртидан подполковник Бобур Ражабов, майор Жасур Ҳакимов ҳамда бошқа ҳарбий хизматчиларни отахоннинг қизлари Мастура опа кутиб оладилар.\n— Бугунги кунларни қаранг, — дейди отахон меҳмонлар билан суҳбат қураркан, — тинчликни, фаровонликни наинки, одамлар ҳаётидан, балки осмонда парвоз этаётган қушлардан ҳам билса бўлади. Ёшлигимиз замбаракларнинг гумбурлаши, бомбаларнинг ерни зир титратиб, танкларнинг гувиллашлари, урушдан кейинги қийинчиликлар билан ўтди. Польшадан то 1945 йил 7 май куни Германиянинг Элба дарёси бўйидаги жанггача кечагидек эсимда. Шу вақт оралиғида олти марта яраландим. Кечалари окопларда изғиб, қўлимизда қурол билан қачон уруш тугаркан, қачон ота-онамизнинг дийдорини кўрарканмиз, деб тонг оттирардик.\nЕттита фарзанднинг отаси, 21 нафар невара, 45 эвара, 2 чеваранинг суюкли бобоси бўлган отахон гоҳида эвараларига уруш ҳақида эртаклар айтиб бераркан. Ҳа, айнан уруш ҳақида. Аслида миллионлаб инсонларнинг ҳаётида улкан қора чизиқ бўлган, бағрида кетмас доғ қолдирган уруш бу. Лекин бугунги ҳурликнинг эрка фарзандлари учун бу хотиралар чиндан-да эртак.\n— Биз бундай отахонлар билан кўпроқ учрашишга, уларнинг насиҳатларини ёшларга етказишга ҳаракат қиламиз, — дейди А.Номозов. — Фахрийлар тарихнинг тирик китоби, дейиш мумкин.\n— Ёшлиги уруш майдонларида ўтган отахоннинг суҳбатидан таъсирландим, — дейди курсант Жавоҳир Ҳасанов. — Она Ватан озодлиги учун курашган шундай инсонлар бор экан, биз тинчлик ва осойишталик деган улуғ неъматнинг қадрини янада теран англайверамиз.\nАср билан юзлашган, кўзлари тийрак, хотиралари тиниқ отахон кетар чоғимизда қўлларини дуога очди:\n— Уруш ўз номи билан уруш. Урушнинг оти ўчсин. Биз кўрган кунларни фарзандларимиз кўрмасин. Мени йўқлаб, эслаганларни Худо ярлақасин. Юртимиз тинч, халқимиз омон бўлсин.


10 август 2020, Тошкент вақти: 02:17\nАҚШ мудофаа вазири Жеймс Мэттис ва Украина президенти Петро Порошенко Киевда матбуот анжумани ўтказди. 2017 йил, 24 август.\nКуни кеча Украина ва мамлакат шарқидаги россияпараст айирмачилар янги ўқув йили арафасида ўт очишни тўхтатишга келишиб олди.\nМэттис ва бошқа хорижий давлатлар мудофаа вазирлари иштирок этган ҳарбий парадда сўзга чиққан Порошенко: “Украина агрессор ҳужум қиладиган бўлса, шиддатли ҳарбий жавоб қайтаришга тайёр”, деди. Бу билан Порошенко Москва ва айирмачиларни янада кўпроқ ҳудуд эгаллаб олиш оқибатларидан огоҳлантирди.\nАммо президент Украина “приоритети Донбасс ва Қримни қайтариб олиш учун тинч, дипломатик, сиёсий ва қонунга асосланган йўл” эканлигини таъкидлади.\n“Ҳамкорларимизга ишонаман”, дея сўзини давом эттирди президент. Порошенко Британия, Грузия, Эстония, Канада, Латвия, Литва, Молдова, Польша, Руминия ҳамда АҚШ мудофаа вазирларига парадда иштирок этаётганлари учун раҳмат айтди.\n2015 йилнинг февралида Украина шарқида тинчлик ўрнатиш бўйича Минскда эришилган тинчлик битимига тўлиқ амал қилинмай келинади.\nБМТ ҳисобларига кўра, 2014 йилнинг апрелидан бери Украина шарқида камида 10 090 киши, жумладан, 2 777 оддий фуқаро ҳалок бўлган. Камида 23 966 одам эса жароҳат олган.\nБайрам арафасида АҚШ президенти Дональд Трамп Порошенкога табрик мактуби юборди.\nУкраина президенти сайтида ёзилишича, Трамп АҚШ Украинанинг суверенлигини ва бирлигини ҳамда чинакам Европа давлатига айланишга қаратилган ҳаракатларини қўллашини билдирган.\nМэттис Порошенко билан 23 август куни ўтказган матбуот анжуманида: “Россиянинг Қримни эгаллаб олганини тан олмаймиз, олмаймиз ҳам. Россия буни рад этса-да, халқаро чегараларни куч ишлатиб қайта чизмоқчи эканлигини, бу билан суверен ва мустақил Европа давлатларини заифлаштирмоқчи эканлигини биламиз. Россия Минск тинчлик битимини қабул олганида ўз обрўсини ўртага қўйди. Келишув зудлик билан ўқ отишни тўхатишга, оғир ҳарбий техникани олиб чиқиб кетишга ҳамда Европа хавфсизлик ва ҳамкорлик ташкилоти фаолиятига тўсқинлик қилмасликка чорлайди”, деди.\nШарқий Украинадаги қуролли можарога чек қўйиш уринишлари бўйича АҚШ махсус элчиси этиб тайинланган Курт Волкер ҳам ҳозир Киевда.\n6 август куни АҚШ матбуоти Пентагон Украинага 50 миллион долларли қурол-аслаҳа юборишни тавсия қилаётгани ҳақида ёзди.\nХабарларга кўра, юбориладиган қурол-аслаҳалар орасида танкларга қарши Javelin ракета тизимлари ҳам бўлади. Киев айирмачилар бошқарувидаги ҳудудлардаги зирҳли транспорт воситаларига қарши курашиш учун айнан шундай тизимлар керак эканлигини айтиб келади.\nАйни дамда Европада хавфсизлик ва ҳамкорлик ташкилоти (ЕХҲТ) Украина шарқида тўқнашаётган тарафлар ўқув йили бошланишидан аввал ўқ отишни тўхтатишга келишиб олганини билдирди.\nЕХҲТнинг Украина бўҳрони бўйича вакили Мартин Сайдик 25 август тунида ўт очиш тўхтатилишини билдирди.\nПорошенко ўт очишни тўхатиш таклифини 22 август куни Луганск вилоятида қайта таъмирлаган мусиқа театри очилишида билдирган эди. Президент бу билан Киев тинчлик тарафдори эканлигини кўрсатишни исташини айтди.